text:
Laboratorio Nacional di Aruba conoci como LabHOH a logra algo grandi pa Aruba y region, esta logra validacion di SISH (Silver in Situ Hybridisation), un tecnica moleculario p’asina por duna resultado di test na pashentnan cu tumor na pecho den menos di 1 dia.
Despues di hopi esfuerso y dedicacion a logra pa pashentnan aworaki ta haya nan resultado mas liher y alabes ta reduci gasto. Loke antes tabata paga pa resultado di 1 pashent aworaki ta cubri gasto di 50 pashent.
E logro aki sigur ta grandi pa p’e pashentnan cu tin cancer na pecho. Mas o menos 15% di hende muher cu tin cancer na pecho, hopi biaha tin e gen Her 2 neu amplifica, Zowi Figaroa, analist pathologie LabHOH, a duna di conoce. Esey t’e gen cu ta haci e cancer na pecho mas agresivo.
Ta importante p’e gen aki wordo diagnostica, p’asina por cuminsa mas liher cu un tratamento specifico.
Den pasado tabata manda e testnan afo na Erasmus Universiteit, pero awor ta haci’e akinan mes na Departamento di Patologia na LabHOH. Antes e tabata dura un luna p’e pashent por a haya su resultado y awor ta dura un dia. Tur esaki ta danki n’e mashin BenchMark Ultra cu ta haci esaki posibel aki mes.
Tres luna pasa LabHOH a cuminsa cu e validacion. LabHOH mes a haci e diagnostico aki y e mesun test tabata manda Erasmus Universiteit pa nan diagnostica tambe. A compara tur e resultadonan cu esun di Erasmus Universiteit y tur a sali identico.
Loke a haci e proceso aki facil tambe ta cu nos tin e mesun mashin cu Erasmus Universiteit, esta e BenchMark Ultra, cu ta haci cu por a compara resultadonan mas facil.
LabHOH ta bay sigui traha cu Erasmus Universiteit pa seis luna mas. Lo sigui compara e materialnan di pashentnan di tanto Erasmus Universiteit como esnan di LabHOH. Despues di seis luna si tur resultado ta mescos LabHOH lo sigui cune riba su mes.
E tecnica moleculario ta habri porta pa LabHOH, ya cu nos t’e prome den region pa haci esey posibel. P’awor LabHOH a cuminsa cu e tumor na pecho y dentro di poco lo kier uza e mesun sorto di tecnica aki pa diagnostica otro tumornan tambe manera p.e. di tripa, pulmon y hopi mas.


c: text/html

text:
Pa celebra e nacimento di e debut di su album Montero, Lil Nas X (22), a comparti e ‘registro di baby’, cu ta resalta 16 organisacion benefico cu ta focus riba cuido medico y husticia, y tambe e causanan LGBTQ y BIPOC. Lil Nas X a duna luz na su album Montero riba diabierna, despues di a revela cu e ta na estado di un proyecto hopi spera na comienso di e luna aki.
E ganado dos biaha di Grammy Award, a celebra e nacimento di su tocayo awe. “Mi ekipo y ami a set up un ‘baby registry’ pa hopi organisacion benefico, si boso lo desea di haci un donacion,” Lil Nas X a skribi riba Twitter. E artista cu a presenta den 3 creacion na Met Gala, a bisa cu e ta manera un mama cu ta manda su yiu na mundo. E ta hopi emociona pa tur hende scucha e obra di arte aki, cu e tabata trahando riba dje durante hopi tempo.

robotstxt: allowed

filter: keep


text:
Investigacionnan extensivo mundialmente tocante Trastorno Neurocognitivo (TNC), (antes yama Demencia), ta revela cu:
- dos tercera (2/3) parti di hende ta pensa cu un condicion di Trastorno Neurocognitvo ta normal den e proceso di envehecemento, en bes di un condicion medico/ neurologico.
- Aki 95 porciento di e respondientenan ta pensa di tin chens pa desaroya un di e condicionan di Trastorno Neurocognitivo (TNC) durante nan bida.
Un investigacion cu 70,000 respondiente den 155 pais ta revela cu:
- 2 den cada 3 persona ainda ta pensa cu un condicion di TNC ta normal den e proceso di envehecemento.
- 62 porciento di profesionalnan den salubridad ainda ta pensa cu un condicion di TNC ta normal den e proceso di envehecemento.
- Mas o menos 50 porciento di personanan cu ta biba den un condicion di TNC ta sinti nan mes ignora door di profesionalnan den salubridad (dokter y nurse).
- 1 den cada 5 persona (20%) ta atribui un condicion di TNC (Mayor) como: ‘mala suerte’. Casi 10 porciento como boluntad di Dios y 2 porciento ta atribui esaki na bruheria.
- Cada 3 seconde un persona na mundo ta cuminsa desaroya un condicion di TNC
“London School of Economics and Political Science” (LSE) a haci e analisis di e investigacion mundial aki.
E rapport aki ta revela cu stigmatisacion di un condicion di ‘TNC’ ta preveni cu hende ta busca informacion, conseho, apoyo y ayudo medico cu por yuda mehora e duracion y calidad di bida dramaticamente. Globalmente condicionan di TNC ta creciendo hopi lihe como e motibo di fayecimento.
Ta wordo calcula cu pa aña 2050 e cantidad di persona cu un di e condicionan cu ta resorta bou di TNC lo triplifica te mas cu 152 miyon compara cu awendia cu ta un 50 miyon.
“Stigma ta e barera mas grandi cu ta limita tur hende na mundo pa mehora e manera con nan ta biba cu un di e condicionan di TNC dramaticamente.”asina Paola Barbarino, director di Alzheimer Disease International (ADI), a bisa.
Tambe e rapport ta revela actitudnan asombroso tocante condicionan di TNC. Den e investigacion a inclui respondientenan cu ta biba den un condicion di TNC mayor, cuidadornan, profesionalnan den salubridad y publico en general. Un causa principal di preocupacion den e rapport aki ta e cantidad di hende na mundo cu ta pensa cu un condicion di TNC ta un parti normal di envehecemento.
Cuarenta y ocho porciento (48%) di e respondientenan ta kere cu problema cu memoria den un condicion di TNC nunca lo mehora, ni maske cu tin apoyo medico, mientras un den cada cuatro (25%) persona ta pensa cu nada por wordo haci pa preveni un condicion di TNC. Esakinan ta bareranan grandi cu ta preveni hende di busca ayudo, conseho y apoyo.
E rapport ta revela cu stigmatisacion di un condicion di TNC hopi biaha ta bai man den man cu stigmatisacion asocia cu salud mental / psiciatrico, enfocá riba edad y accentua door di falta di disponibilidad di tratamento medico. En realidad, hopi forma di apoyo ta existi rond mundo. Combersamento y planeamento por yuda hende pa biba mas bon y mas largo posibel den un condicion di TNC.
Den e rapport ta constata cu 50 porciento di respondientenan cu ta biba den un condicion di TNC ta sinti nan mes ignora door di profesionalnan den salubridad (dokter y nurse), mientras 33 porciento di respondiente cu ta pensa cu si ta tin un condicion di TNC, nan lo NO wordo scucha door di dokternan y otro profesionalnan den salubridad.
Interesante ta cu 95 porciento di e respondientenan ta pensa cu si nan lo desaroya un condicion di TNC den nan bida y mas cu dos tercera parti di nan (69.3%) lo haci un test genetico pa sa si nan tin riesgo di haya un condicion di TNC (maske cu actualmente no tin un tratamento pa evita e malesanan di e tipo Alzheimer). Sinembargo, dos tercera parti di e respondientenan ainda ta pensa cu un condicion di TNC ta un desaroyo natural di envehecemento. E miedo di desaroya un condicion di TNC serca hende ta halto. mundialmente, pero e comprendemento real di e malesanan di tipo Alzheimer ta bou. Esaki ta hopi preocupante pasobra un condicion di TNC tipo Alzheimer y otro condicionnan di TNC ta e di 5 condicion mundialmente cu a final por conduci na fayecimento.
Combersashon y consultashon tocante e condicion di TNC ta yuda maneha e stigmatisacion, normalisa e lenguahe y encurasha hende pa busca ayudo, conseho y apoyo. “Stigmatisacion ta sali for di miedo/inseguridad. Miedo ta genera silencio, y na su turno ta persisti den ignorancia y malcomprendemento.
Cada 3 seconde un persona na mundo ta cuminsa desaroya un condicion di TNC, sinembargo mayoria di nan NO ta wordo diagnostica of ta ricibi opoyo. Actualmente e gasto annual relaciona cu condicionnan di TNC ta mas cu 1 triyon (1,000,000,000,000) Dollar Mericano – un cifra cu lo redobla pa 2030. Fayecimento cu wordo conduci pa un condicion di TNC a redobla entre 2000 y 2016, haciendo esaki e di 5 causa na 2016 cu ta conduci na morto, mundialmente; na 2000 e tabata na di 14 luga.
Falta di conocemento riba un condicion di TNC ta resulta den suposicionnan incorrecto relata na e efecto di un di e condicionnan aki riba e persona y su famia. Igualmente ta e caso ora trata stereotiponan negativo tocante con un persona den un condicion mayor di TNC lo comporta su mes.
Tin evidencia cu ora cu un persona cu tin un condicion di TNC y su famia ta bon prepara y apoya, e sentimento di shock, rabia y duele ta wordo balansa door di seguridad y empoderamento, p’esey e enfasis riba e campaña global ta riba “aumenta e conversacionnan rondo di condicion di TNC”.
Den un siguiente articulo FAA lo publica cifranan relata na Aruba su situacion.
Traducion: Fundacion Alzheimer Aruba (FAA).


text:
Curaçao Culinair ta wòrdu organisá ku hopi plaser dor di Anouk de Raaf, Leonie Pluyter, Machien Naber i Marieke Peters.
Bo tin interes pa mèldu bo kompania pa Curaçao Culinair? Nos tin diferente opshon pa akoplá abo i nòmber di bo kompania na e evento, pero ku mil amor nos lo traha un pakete spesial ku ta kumpli ku bo deseo. Tuma kontakto ku nos libremente pa nos por mustra bo e diferente posibilidatnan ku tin.
Nos ta enkantá di jama bo bon bini na Curaçao Culinair 2019.
E-mail general
info@curacaoculinair.com
Anouk de Raaf
+316 – 3040 6356
anouk@curacaoculinair.com
Leonie Pluyter
+599 95176816+316 – 2951 7899
Marchien Naber
+599 95176815+316 – 1347 3251
Marieke Peters
+599 9521 8956
marieke@curacaoculinair.com
E teim ku ta organisá Curaçao Culinair tin e eksperensia nesesario pa e tipo di evento aki. Na Emmen (Drenthe, Hulanda) a kaba di tuma lugá e di 8 edishon di MM Culinair i ademas Barrel Food Truck Fest tabatin su promé edishon eksitoso. Ámbos evento lo tuma lugá na Hulanda den 2018 tambe.


text:
- Sòru pa tin un plan di akshon na kas pa den kaso di un menasa di orkan;
- Kontrolá ekiponan di emergensia i ekiponan ku ta usa bateria manera radio, flèshlait i telefòn selular. Sòru pa èkstra bateria;
- Sòru pa kuminda ku no ta daña i sufisiente awa pa bebe pa 3 dia;
- Kumpra ‘plywood’ i otro material pa protehá bo kas;
- Kòrta palu i mata rondó di kas i limpia bo kura ya ku takinan ku ta bula rònt por kousa daño na bo kas;
- Revisá bo pólisa di seguro;
- Sea konsiente di e lokalidat di bo kas i si esaki ta den un área ku sainundá dor di áwaseru fuerte òf laman;
- Sòru pa bo tin un pakete di emergensia ku tur kos nesesario denbo kas.
- Durante di un kalamidat sigui skucha radio i televishon pa asinasigui e boletinnan emití dor di Servisio Meteorológiko;
- No sali kaya òf subi laman si a deskonsehá esaki
- Si bo topa ku un área ku ta inundá, bira bek, no pasa dor di esaki ya ku bo por hoga.


text:
Tabata na october 2017 cu ami y henter mi famia a contribui na un causa cu nos a kere cu tabata un causa masha bunita mes. Un concierto organisa pa recauda fondo pa Lunah, e famoso criatura tierno y masha stima na nos isla cu tin congenital heart disease (Trisomy), por a sigui haya tratamento pa su salud.
Cu hopi amor y gana masha hopi di nos a yuda, pensando cu nos aporte lo haci un diferencia grandi den bida di Lunah y su famia.
Mi ta compronde cu famia mes di baby Lunah nunca kier a sali den publicidad cu esaki, considerando cu nan ta famia hopi serca di e cantante Nydia “Dhaddy” Brokke cu a organisa e evento aki.
Pero no por ta asina cu e cantante aki cu al mismo tiempo tabata esun cu a organisa full e proyecto aki ta dal miles di hende un cara abao den e asunto aki y na final ta dicidi di keda cu tur e fondo recauda y ta somenta bay biba na Hulanda sin comunica mas cu ningun hende, ni cu su mesun famia.
Mi por a te hasta mira via e Facebook page “the light of Lunah” con 6 luna despues di e concierto aki di october 2017, ainda tabata puntra tocante e fondo aki y con e pagina tabata comparti e informacion cu nan mes no sa nada ainda di e fondonan. Algun familiar e tempo ey a te hasta expresa cu diripiente a perde tur contacto cu e cantante y organisadora aki.
E ta desapunta ami, mi famia y mi amigonan masha hopi mes y tambe ta yena nos di hopi duele pa e famia di Lunah, pasobra e ta bon conoci con duro nan ta pasa y con hopi tempo e famia aki mester lidia, buscando e salud y mihor cuido pa nan criatura Lunah.
Te awe, for di informacion di e propio famia mi ta na altura cu ni 1 Florin a wordo entrega na e mayornan di Lunah pa asina por sigui percura un cuido optimal pa baby Lunah. Esta un berguenza esaki ta!
Asuntonan asina ta importante pa expone na luz di dia, pasobra no por ta asina cu nos no ta pone personanan asina responsabiliza nan mes pa nan actonan di sinberguenza y sin escrupulo.
Y ta net personanan asina manera Dhaddy Brokke ta sigui den bida manera cu nada a pasa. Crea yen di fantasia y espectativa serca un famia honesto, humilde y vulnerable, uza nan dolor y abusa di e situacion, busca y ricibi un cantidad grandi di ayudo financiero, pero al mismo tiempo estafa nos tur y tambe desapunta miles di hende y centenares di compania local cu a kere cu nan lo tabata yudando na un bon causa, pa awe resulta cu nos contribucion financiero no a ni yega su destino.
Ta pone nos realiza cu for di un principio, e cantante aki tabata tin totalmente un otro intencion cu e fondonan recauda. No ta straña mi si pasobra lastimamente esaki ta e estilo di traha di e señora aki.
Mi ta duda cu tur e cantantenan, artistanan y musiconan cu a contribui na e concierto aki lo a presta nan mes pa participa na e estafa grandi aki.
Nos sa tambe cu varios persona cu a yuda organisa e evento aki, incluyendo varios artista cu a participa ta bon na altura di e asunto aki pero nan ta scohe concientemente pa keda keto y no sali contra inhusticia.
Prensa mester haci su trabao mihor riba nos isla. No ta solamente politica mester domina nos isla. Casonan manera esaki tambe ta importante pa pone den luz di dia. Kizas asina ainda e famia di Lunah por haya algo di e miles y miles di Florin cu pueblo di Aruba a contribui cune na october 2017? Aunke despues di tanto tempo, mi ta duda. Mi ta hopi desapunta.
Danki pa boso espacio.
Te aki e teksto.
Pasa un bon dia.
Esaki ta un opnion publico , informacion adicional ta na nos mesa di redaccion. Nomber i adres conoci na mes di redaccion.


text:
ORANJESTAD, Aruba – 23 maart 2020:
Banco di Seguro Social di Aruba SVb tambe ta un partner esencial den e maneho di e situacion actual cu COVID-19/ Cornavirus. Na SVb nos maneho pa notifica AO y control medico tambe a keda adapta. Esaki cu e meta pa nos por protega nos clientenan igualmente nos empleadonan.
Entrante diamars 24 di maart 2020 SVb lo no atende ningun asegurado cu mester haci control medico mas personalmente, Esaki ta conta pa nos sucursalnan na Eagle, Sun Plaza y na San Nicolas. Tur asegurado mester meld AO via di telefon na 527-2782 . SVb a haci cambionan necesario pa por brinda e servicio aki na nos clientenan.
Debi na gran cantidad di yamada nos ta recorda nos clientenan cu por notifica via di telefon parti di merdia tambe.
Aseguradonan di SVb cu ta obliga di bay den cuarentena mester notifica y informa SVb cu a haya instruccion di cuarentena for di Departamento di Salud Publico DVG. Na momento cu un trahado di sector priva haya instruccion pa bay den cuarentena pa DVG e mester notifica esaki na SVb na 527-2782. E trahado mester por prueba cu el a wordo manda den cuarentena door di DVG. Ora di notifica AO e operador di SVb ta duna instruccion pa esaki.
Ora e asegurado yama SVb, SVb lo dun’e un cantidad di dia pa keda cas . Ora e dia di traha bek yega esta e fecha di AG, e asegurado por bay traha bek sin notifica esaki na SVb . Ta yama SVb bek solamente si e asegurado no ta sinti suficientemente bon pa bay traha. Ora cu yama bek lo haya instruccion nobo di SVb.
Ambtenaar cu mester meld pa notifica cu nan tin sintomanan di griep , tos, rosea cortico y keintura no mester notifica AO, debi cu ambtenaar por haci uzo di e areglo di BVVD.
Tur asegurado cu sintomanan diferente na COVID-19/ Coronavirus tambe mester notifica AO via di telefon 527-2782. Ningun cliente por notifica AO on line te cu proximo aviso. Via di telefon lo haya informacion di cuanto dia di AO e cliente lo haya y ki dia, kiermen e fecha, cu mester controla na SVb.
Como SVb a adapta su manera di duna servicio den e temporada di crisis di COVID-19/ Coronavirus, nos dokternan ta atende e clientenan cu mester controla segun afspraak (sita) solamente. Na tur asegurado cu mester presenta pa control na SVb nos ta urgi pa sigui SVb su reglanan di distanciamento social y di higiena.
Nos ta conseha doñonan di trabao pa den nan empresa tambe mantene e mesun reglanan aki di distanciamento social y di higiena. Laba man cu awa y habon y uza hand sanitizer cu mas di 60% di alcohol pa preveni contagio.
Tur cliente cu tin un condicion cronico manera entre otro Cancer of HIV, y tin un sita pa control den e dianan venidero lo ricibi un yamada di nan Dokter di Control di SVb. E asegurado cu ta pashent cronico mester tene cuenta cu SVb no ta entrega carta cu ta confirma cu e ta un pashent di riesgo halto pa keda contagia cu COVID-19.
E cambionan aki lo keda introduci for di mañan diamars 24 di maart te cu proximo aviso. Nos ta pidi henter comunidad pa tuma bon nota di e forma adapta di traha di SVb.
Tambe por haya e informacion aki riba nos webite www.svbaruba.org y riba nos facebook page.
Di parti di SVb nos ta manda un suplica na nos comunidad pa sigui e instruccionnan di gobierno pa hunto nos por preveni e contagio di COVID-19 Coronavirus.
Stop di Plam’e , Lucha contra e transmision di Coronavirus. E ta cuminsa na Abo!


text:
Den e delaster simannan e kantidat di kaso di kontagio ku COVID tabata abou i el a keda stabil. Awor akí tin 20 kaso aktivo di COVID-19 na Boneiru. Na e momentonan akí no ta responsabel pa suavisá e medidanan eksistente. Te ainda tin e menasa di un brote grandi di e variante di dèlta. Manera ta konosí hende ta pega muchu mas lihé ku e variante akí. P’esei nos ta prolongá e medidanan aktual di nivel di riesgo 2 te promé di òktober 2021.
Esaki ta nifiká entre otro ku no ta permití pa mas ku 50 persona bini huntu. Ta permití un máksimo di shen hende na evento. Pa mas informashon wak riba www.bonairecrisis.com
Mi ke hasi un yamada na tur establesimentu di hóreka pa nan no organisá fiesta grandi i pa tene nan mes na e reglanan básiko. Nos ta mira ku na e hermana islanan Kòrsou i Aruba tin brote grandi pa motibu di fiesta den establesimentunan di hóreka. Mi ke kòrda tur hende ku ta prohibí pa tene fiesta bailabel paden.
Nos ta trahando pa denter di algun siman bira posibel pa hende por bini huntu den un grupo grandi, esta si e kantidat di kasonan di kontagio ta permití. P’esei nos ta preparando pa fasilitá evento di mas ku 100 hende. E idea ta pa atmití hende ku ta bakuná òf hende ku a tèst poko algu promé ku e evento tuma lugá. Pronto nos lo bini ku mas informashon.
E siman akí nos a anunsiá ku Aruba, Kòrsou i St. Maarten a bira pais di riesgo haltu. Awor biaheronan di e islanan akí pa Boneiru ku ta ful bakuná tambe mester hasi tèst pa bini nos isla. Entrante mañan Boneiru ta bira pais di riesgo haltu pa Kòrsou. Biaheronan di Boneiru ku ta biaha pa Aruba i Kòrsou i ta biaha bèk denter 48 ora despues di a tèst, no mester tèst di nobo pa biaha bèk pa Boneiru. Nan resultado di tèst ora nan a sali di Boneiru ta bálido ainda.
Boneiru a suspendé temporalmente e bùbel ku Aruba, Kòrsou i St. Maarten. Esaki tabata nesesario komo ku e kantidat di kontagio na e islanan hermana ta masha haltu. Ke men e chèns ku tin pasahero kontagiá den avion rumbo pa Boneiru ta mas haltu. Asina ku e kantidat di kaso di kontagio na e islanan hermana ta permití, nos lo wak si nos por bolbe introdusí e bùbel entre e islanan.
Skolnan a kuminsá e siman akí atrobe. Mi ke hasi un yamada na tur alumno, dosente i otro hende ku ta traha na skol, pa nan sigui e reglanan di COVID ku Salubridat Públiko a traha pa skolnan. Mi ke hasi un yamada tambe na tur mayor i alumno entre 12 pa 18 aña pa e hóbennan akí bakuná djasabra awor. Esaki por durante un evento spesial pa hóben na Kompleho Deportivo Jorge Nicolaas di 9 di mainta pa 2 or di tramèrdia.
Dia 2 di sèptèmber awor despues di basta tempu e promé barku krusero ta yega Boneiru atrobe i despues lo tin mas ku lo bishitá nos isla regularmente. Nos a formulá un maneho spesial pa barku krusero i e kompanianan di barku krusero tambe a formulá regla estrikto. Por ehèmpel tur pasahero mester tèst negativo promé ku atmití nan na bordo. Pasaheronan ku no ta bakuná mester bolbe tèst na bordo di e barku promé ku nan yega Boneiru. Nos ta konfia ku asina nos por risibí e barkunan na un forma seif na nos isla.
Dama i kabayeronan, ku doló na mi kurason mi mester anunsiá ku e aña akí atrobe nos no por selebrá Dia di Boneiru en grandi manera nos ta kustumbrá. Mayoria parti di e selebrashonnan kultural no por tuma lugá debí na e riesgo di muchu hende riba otro. Nos lo tin un selebrashon ofisial adaptá.
Nos por ta orguyoso ku delaster tempu nos no tabatin un brote grandi aki na Boneiru. Pero nos no mester kere sí ku awor nos no tin nodi di hasi nada mas. Nos mester tene kuenta ku un momento pa otro nos lo por haña un brote atrobe. P’esei ta importante pa kada un di nos sigui kumpli ku e reglanan di mantené distansia, bai tèst si bo tin keho i kumpli ku e medidanan. I si bo no a bakuná ainda, bai bakuná.


text:
Minister di Finansa, Asuntonan Economico y Cultura ta informa: Prijs di gasolin a baha e luna aki cu 10.6 cen
Minister di Finansa, Asuntonan Economico y Cultura ta informa:
Prijs di gasolin a baha e luna aki cu 10.6 cen
ORANJESTAD – Mnister Ruiz-Maduro ta informa cu segun ultimo desaroyo internacional di prijs di crudo, tin un bahada di prijs den benta di crudo y otro productonan deriva di petroleo.
Esey sigur ta un bon noticia pa pueblo di Aruba, ya cu e prijs di gasolin ta baha e luna aki cu 10.6 cen.
Gobierno a absorba un total di 37.5 cen den subida di prijs di gasolin pa tres luna den lunanan di april, mei y juni e aña aki. Esey ta nifica cu Gobierno a alivia pueblo di Aruba pa paga 37.5 cen pa liter pa gasolin durante tres luna. Na luna di juli e prijs di gasolin a baha cu 1.5 cen. E prijs internacional di crudo a conoce un subida na augustus cu 7.1 cen. E luna aki e prijs di gasolin a conoce un bahada di 10.6 cen.
E mandatario ta sigui informa cu prijs di crudo internacional ta hopi volatil. Esaki mas bien ta door di varios factor manera entre otro: e oferta y demanda pa e crudo, cambionan den e industria di energia y combustibel, gastonan y problemanan di produccion, desaster natural, crisis politico riba nivel mundial ta algun di e factornan cu tin como consekuensia cu e prijs di producto petrolero internacional ta fluctua hopi.
E bahada di prijs di crudo internacional e luna temporada aki ta trece bahada di prijs di productonan petrolero na Pais Aruba tambe. Minister Ruiz-Maduro a sigui splica cu Gobierno di Aruba no por influencia e subida of bahada of subida di prijs di combustibel. E prijs di e productonan petrolero mundialmente ta un parti fiho denter di e sistema cu e prijs ta wordo calcula aki na Aruba.


text:
DEN HAAG – Kòrsou ta pará habrí pa ayudo di Den Haag den e búskeda di un hürdó pa Refineria Isla. Un desaroyo positivo, segun e profesor di Leiden Gert Oostindie, direktor di e Instituto Real di Siensia di Idioma, Pais i Pueblo (KITLV, Koninklijk Instituut voor Taal- Land- en Volkenkunde).
Kòrsou ke pa Hulanda yuda monitòr e e sanshonnan ku ta imponé riba Venezuela. Pasobra e kompania di estado PdVSA ta hür e refineria. Rhuggenaath ke tambe pa Hulanda, hiba ‘e impakto di sierto medida riba Kòrsou’ den e lòbi internashonal.
Wega
E refineria na Kòrsou, ku PdVSA tin pèrmit di hür, ta parti di un wega polítiko internashonal. E pais bisiña di mas grandi di Reino ta dependé di entradanan di su zeta krudo pa por paga e debenan astronómiko na eksterior.
Delaster kos ku Venezuela ke ta pa pone beslag riba e produkshon di zeta. Pasobra China i Rusia a avansá bion di dòler pa zeta. I nan mester haña e zeta ei ainda. “P’esei ta lógiko ku un kompania estatal chines lo ta interesá den nos refineria”, segun Rhuggenaath.
E promé minister ta tene kuenta ku e dil di tumamentu ofer ku e kompania chines Guangdong lo no sigui, pasobra no ta sigur si e kompania por finansiá e refineria. Kòrsou tin un aña so di tempu pa logra haña un kòntrakt di lease nobo pa e refineria.
Ki papel Hulanda ta hunga?
Rhuggenaath entretantu a aserká e embahadanan di Reino na Beijing i Hong Kong pa ‘kontakto’. “Tin kompania grandi di estado na China ku ta den refinahe. Ta posibel ku e kompanianan ei ainda tin interes”, Rhuggenaath ta bisa.
“Ta masha prudente ku Kòrsou ta pone su orguyo un banda i ta den kombersashon ku Hulanda”, Oostindie ta haña. “Mester negoshá riba nivel haltu, mester investigá tur kos i mester determiná si ta un kompania konfiabel. Ta trata di sumanan di plaka ekstrabagante.”
Kòrsou ta outónomo den Reino, ku un propio gobièrnu i parlamento ku ta manda na e isla. Pero no si ta trata di e relashonnan ku eksterior; esei ta un asuntu di Reino.
“Ministerio du Asuntunan Eksterior ta wak bon si Kòrsou ta dil ku partner konfiabel”, Oostindie ta bisa. “Pasobra si e kos faya òf trese problema, ta yama Hulanda pa bin solushoná.”
Geopolítika
Tin diferente konsiderashon geopolítiko. “Hulanda lo por bisa: no ta den interes di Reino pa e relashon ku Venezuela bira kompliká, òf ku Kòrsou lo bira mas dependiente di Venezuela”, Oostindie ta bisa.
Pero tambe ta puntra si Kòrsou mester drenta ku China. “E agenda chines rònt mundu ta presente komo poder ekonómiko superior. Esaki ta posibel i permití, pero tin riesgo geopolítiko.”
Sanshonnan di Estádos Unídos i UO
Promé minister Rhuggenaath mes no ke drenta den detaye tokante e posibel senarionan, pero e ta enfatisá ku e ta konsiente di ‘e dimenshonnan geopolítiko’. Durante su bishita na Den Haag na novèmber e ta bisa ku el a papia personalmente tokante esaki ku minister Halbe Zijlstra di Asuntunan Eksterior.
“Si bo ta na Den Haag, e kos por parse un proyekto chikí di un kompania chikí na Kòrsou. Pero es ku a yega di bishitá Kòrsou, òf a bula ofer di Kòrsou, ta mira kon grandi e refineria ta. Bo por mira kon grandi e impakto ta riba nos ekonomia”, Rhuggenaath ta bisa.
Lesa tambe e publikashon anterior tokante e kontinuashon di eksistensia de Refineria Isla. Mas lat e siman aki mas tokante e añanan largu di problemátika di medio ambiente rònt di e refineria.


text:
ORANJESTAD – Pueblo ta mira y sinti e diferencia, pesey diadomingo Aruba a responde. Esey ta e ponencia cu lider di Partido di Pueblo Arubano AVP a trece dilanti ayera na momento cu publicamente a gradici e publico inmenso cu a participa den y banda di e Parada Rumbo pa Victoria. Eman a nota cu no ta solamente den e bario y districtonan conoci di ta berde semper, por a sinti e aprecio y sosten.
A conta con for di ora cu a subi Driemasterstraat, ambos banda di caminda hendenan tabata hoopi entusiasma. “Berdad Playa Pabou ta AVP y Rancho ta AVP sea den oposicion of den Gobierno, pero e alegria adicional riba e cara di esnan cu ta biba den Bushiri, den Rancho y den Madiki ta pasobra ora nan ta saca cara for di nan cas, nan ta mira trottoir cu a wordo renoba, nan ta mira e iluminacion cu nan a haya; na Bushiri e muchanan ta hunga riba un cancha deportivo cu yerba, mey mey di un bicindario di cas di pueblo, no un ciudad grandi manera lo bo mira na otro pais.”
Eman ta puntra su mes ta kico e oponentenan politico por pensa cu e personanan aki ta bay yega na dje como conclusion. “Nan ta bisa: Esaki ta mi Gobierno, e Gobierno cu a bin bishitami, e Prome Minister cu a bishitami y scuchami,” Eman a expresa dialuna merdia na radio. Esaki ta e motibo pakico e barionan di Playa a sali grandemente.
E lider politico tambe a splica cu e hendenan cu a aglomera na e rotonde di Santa Helenastraat tabatin una legria riba nan cara pasobra pa hopi tempo a pidi un rotonde asina pasobra e crusada tabata conoce hopi accident. “Gobierno a bin y Gobierno a bay, pero ningun hende a responde. Ami a cana den Santa Helena y Driemasterstraat, nos sa kico hendenan ta biba aden. Oponentenan ta bisa cu esaki ta prioridadnan robes; puntra e hendenan na Santa Helenastraat si esaki ta e prioridad robes!,” Eman a comenta.
Pesey e lider di e partido berde ta yega na e conclusion cu no ta trata mas di un discusion politico. No ta trata si Gobierno a traha of lag’I traha; e prueba ta pafo di bo bentana di cas, e ta riba bo payslip! Mescos a sosode na Boegoeroei unda e entusiasma na yegada di parada di AVP tabata visibel. Aki tambe Eman y su ekipo a cana den bario y papia cu un pueblo cu a bisa cu nan tin un Hulpbestuurskantoor caminda plafond ta cay riba nan cabes y e Gobierno aki a construi un MFA pa nan.
Por ultimo, Eman a bisa: “Nan a pidi nos luz y asfalt y barionan manera San Miguel, Seroe Janchi y Alto Vista nos a trece asfalt; nan a pidi nos canchanan deportivo y nos a trece batting cages pasobra esaki ta e prioridadnan cu pueblo a puntra p’e. Pueblo kier un miho bicindario pa biba aden, e kier un miho servicio di Gobierno y e kier un miho entrada y esey ta loke e Gobierno di AVP a dunanan.”


text:
ORANJESTAD – Con prepara nos ta na momento cu produccion y suministro di awa para na WEB? Departamento di maneho di crisis di WEB Aruba e siman aki a organisa un ‘Rationing Plan Exercise’. Pa medio di e ehercicio aki e teamnan di WEB, hunto cu representantenan di Crisis Team di Aruba a train con ta set up un punto di distribucion di awa pa situacionnan di crisis, na momento cu e sistema normal no ta funciona pa largo tempo. Na e punto di distribucion aki a conecta un sistema di tuberia cu diferente cranchi, pa asina mas cu 1 persona por tuma awa na mes momento. Tambe a traha un set up pa por tene cuenta cu registracion, parkeo, line up di hende y hopi mas. E ehercicio ta forma parti di WEB su ‘Business Continuity Plan’. Esaki no ta e prome ehercicio relaciona cu crisis. WEB Aruba tin un maneho structural pa ta mas prepara posibel pa situacionnan di crisis.
Awa ta un prome necesidad di bida y ta WEB su responsabilidad pa durante un crisis tambe keda suministra awa na comunidad di Aruba. Pa e motibo ey ta hopi importante cu tin un plan di racionamento. Por defini racionamento como un distribucion controla di recursonan cu ta scars. Den e caso aki e recurso cu tawata scars ta awa.
E ehercicio a consisti di dos parti. E prome parti a tuma luga mainta na WEB, caminda a defini e rol y responsabilidadnan di tur esnan cu ta forma parti di e plan di racionamento. E di dos parti a tuma luga parti merdia dilanti Joe Laveist Sport Park na San Nicolas, aki a haci un simulacro di e set up di e punto di distribucion.
Departamento di maneho di crisis di WEB ta mira bek riba un ehercicio di plan di racionamento hopi fructifero. Aparte di algun punto di adaptacion, participantenan a haya un bon bista di e procedura y rolnan den un caso di racionamento y con esaki ta funciona den practica.
WEB Aruba ta representa cluster 7, cu ta e cluster di utilidadnan den Crisis Team di Aruba. Aparte di teamnan di WEB, a participa den e ehercicio e representantenan di e otro clusternan di Crisis Team di Aruba. Ta trata aki di representantenan di Bureau Rampenbestrijding Aruba, Brandweer Aruba, KPA, Salubridad publico, Departamento Social, DOW, APA y turismo. WEB ta gradici tur participante pa nan participacion activo.


text:
Djamars, 10 di òktober Servisio pa Obra Públiko (OW) ta kuminsá ku trabounan di mantenshon...
Den kuadro di importansha di mantenshon di relashonnan regional i internashonal, Minister Martina lo presedí un mishon komer...
Promé Minister Eugene Rhuggenaath a kompletá un bishita eksitoso di 18 sèptèmber pa 21 di sèptèmber último na New York...
Djaweps 5 di òktober 2017, Promé Minister Eugene Rhuggenaath, huntu ku Minister di Desaroyo Ekonómiko Dr. Steven Martina, ...
Minister Zita Jesus-Leito huntu ku Servisio pa Obra Públiko (OW) ta anunsiá ku trabounan di mantenshon...
Djamars 3 di òktober tabata kulminashon di un seri di firmamentu di MoU entre kompanianan anónimo di Gobièrnu di Kòrsou i...


text:
Bo tabata sa cu casi 1 di 4 mucha muhe hoben entre 15 y 19 aña na henter mundo no ta ricibi educacion, trabao of capacitacion, compara cu cada 1 di cada 10 mucha homber?
Na aña 1995, na e Conferencia Mundial di Hende Muhe na Beijing, paisnan a adopta e Declaracion y Plataforma di Accion di Beijing e cual ta trata di e plan hopi progresista cu hamas a wordo realisa pa promove e derechonan, no solamente di hende muhe, sino tambe di muchanan muhe. E declaracion di Beijing ta esun cu a yama na prome instante pa e derechonan di mucha muhe.
Dia 19 di december di 201,1 Asamblea General di Nacionnan Uni a adopta e resolucion 66/170 pa declara e dia 11 di october como Dia Internacional di Mucha Muhe y reconoce e derechonan y desafionan unico cu nan ta enfrenta na henter mundo, como tambe promove empoderamento y cumplimento di nan derechonan humano.
Adolescentenan tin derecho na un bida sigur, cu educacion y salud, no solamente den añanan aki di formacion, sino tambe a medida cu nan ta crece y bira hende muhe. Si nan ta ricibi apoyo durante nan adolescencia, muchanan tin e potencial di cambia mundo, muchanan muhe lo por ta hende trahado, mamanan, entrepreneur y lidernan politico den futuro, entre otro.
Muchanan muhe ta kibrando e limitenan di stereotipo y exclusion, incluyendo muchanan cu necesidad special y esnan cu ta biba den comunidadnan cu menos recurso. Como entrepreneur, innovador y fundador di movementonan global, muchanan muhe ta creando un mundo cu ta relevante pa nan y pa e futuro generacion.
Agenda 2030 pa Desaroyo Sostenibel y su 17 meta, cu lidernan mundial a adopta na aña 2015, a incorpora un caminda pa niun hende por keda atras.
Logra igualdad di genero y empoderamento di hende muhe ta un parti integral di cada un di e 17 obhetivo, garantisando e derecho di hende muhe y muchanan muhe den tur obhetivo pa por yega na husticia y inclusion, economia por funciona pa tur hende y mantene un ambiente comparti for di awo pa e futuro generacionnan.
Cada dia, centenares di mucha muhe na henter mundo ta sufri di maltrato fisico of psicologico cu e conocemento di nan mayornan of familiarnan, y si no tuma medidanan urgente, e situacion lo por bira pio.
Na aña 2020 Fondo di Poblacion di Nacionnan Uni a publica un rapport principal yama “Estado di Poblacion Mundial 2020” e cual ta examina e origen y extension di practicanan dañino y kico tin cu haci pa stop nan.
Tin tres practica particular cu ta general y persistente, a pesar cu ta conta cu e condena universal, cual ta mutilacion femenino, matrimonio infantil y union trempan, y preferencia pa yiu homber.
Tin persona na mundo cu ta somete nan yiunan muhe na dañonan severo y duradero, incluso por yega na e morto di e mucha, por ehemplo, matrimonio infantil y e preferencia pa yiu homber.
Matrimonio infantil por tin como obheto sigura e futuro di e muchanan muhe ora nan ta responsabilisa nan di e cuido di nan casa. Por mirele tambe como un manera di protege nan di violencia sexual of di salvaguardia nan reputacion si nan sali na estado.
No obstante, e practicanan aki ta nifica cu e mucha muhe mester bandona scol y su amigonan pa bay casa. Of por enfrenta problema di salud pa e resto di su bida debi na mutilacion realisa como un ritual, algo cu ta hopi comun den algun pais cu tin diferente cultura of religion, manera e rapport aki a sigura.
Na nivel mundial e cantidad di mucha muhe afecta pa mutilacion ta hopi impresionante. Te aña pasa e cifra tabata papia di 4.1 miyon di mucha muhe cu tabata den riesgo pa sufri di e practica aki.
Covid-19 a trece hopi reto y un di nan ta e aumento di e cantidad di matrimonio infantil y abuso sexual. E pandemia a trece cune dificultadnan economico, ceramento di scolnan, te e perdida di acceso na servicionan di salud y programanan comunitario.
Nan ta calcula cu den proximo 10 aña lo por tin 2 miyon di caso di mutilacion femenino cu por wordo preveni y 13 miyon di matrimonio infantil lo por tuma lugar, segun investigadonan.
A pesar di e desafionan aki, mundo a mira hopi señal, e iniciativanan cu por demostra cu ta posibel pa pone fin na e practicanan aki, di cual hopi muhe y mucha muhe ta sufri.
Ta p’esey cu Fondo di Poblacion di Nacionnan Uni a publica e rapport aki, cu tin como obhetivo yuda e organisacionnan y comunidadnan logra cambionan den e norma social na escala grandi.
No ta un secreto cu na Aruba abuso sexual y maltrato di hende muhe a aumenta. Comunidad tambe a cuminsa bira un tiki mas consciente di e efectonan cu esey ta trece pa muchanan pa henter nan bida. Tin cu cuminsa haci un diferencia, nos ta mira personanan influyente riba diferente medionan di comunicacion, no solamente lidernan politico y figuranan publico di e sociedad cu tambe por uni, pa asina crea muchanan muhe mas fuerte y resiliente pa evita maltrato y abuso.


text:
KRALENDIJK – E tim di defensa di abogadonan Knoops ku palabra fuerte a kritiká e investigashon Zambezi i e argumentashon di Ministerio Públiko (OM) durante e trato tokante kontenido di e kaso Zambezi.
Riba e di tres dia di seshon, abogado Geert-Jan Knoops a tene su defensa den e kaso kontra e pareha Burney El Hage i Ginia El Hage-Cicilia. Djaluna fiskal Leomar Angela a eksihí un kastigu den sèl kondishonal di dies luna ku un tempu di prueba di tres aña i tambe 240 ora di servisio. Ta kulpa e pareha di falsifikashon di dokumento i tambe di labamentu di plaka relatá na froude di hipotek. Wes Irma Lips – meskos ku den e kaso kontra Ramonsito Booi – ta sentensiá dia 15 di aprel.
Selektivo
Knoops den su defensa ta bisa ku Angela a bini ku hopi suposishon pa por kondená e pareha El Hage. Knoops ta haña ku for di e investigashon di OM a bin sali na kla ku tin un falta di konosementu di mundu bankario. “OM a trata e medionan di prueba selektivamente. Den e computernan tin hopi material ku por eksonerá. No a skohe pa laga un eksperto bin kalkulá ophetivamente kiko e pareha a kontribuí finansieramente durante konstrukshon di nan kas.”
E tim di defensa tabata masha malkontentu tambe ku e interogashonnan kaminda ‘konsientemente tabata brua’ e testigunan, segun Knoops. “Tur deklarashon di testigu ta sin balor. No tin niun sorto di ophetividat i honestidat. E pagamentu na banko den fase tabata pa kontrolá si tabata usa e plaka pa konstrukshon i no pa otro meta. OM ta kompletamente herá.”
Atenshon
Fiskal Leomar Angela tabata kòrtiku den su kontestanan komo reakshon riba e defensa di Knoops. “Mi a elaborá hopi kaba i mi a tené mi na e echonan manera nan ta pará den e akusashon. Mi ta haña importante pa enfatisá ku a duna hopi atenshon na e kaso aki. Mi no a traha selektivamente i mi no a duna e defensa difikultat. E esensia di e argumentashon di e abogado naturalmente ta ku e no por bai di akuerdo ku e vershon di OM.
Abogado Knoops-Hamburger no tabatin un palabra bon di bisa di e aktitut ei di Angela. “Mi ta haña remarkabel ku fiskal, despues di a skucha nos kuater ora largu, no ta menshoná nos vishon niun ora so. Mi no por imaginá ku no tin niun reakshon òf defensa.”
Impakto
Na fin di e seshon e pareha El Hage a haña oportunidat pa tuma e último palabra. Ginia El Hage-Cicilia i Burney El Hage a pinta kon grandi e impakto di e kaso Zambezi ta riba nan bida. Segun Ginia El Hage-Cicilia e kriterionan ku OM a usa pa labamentu di plaka i trafikashon di droga no ta aplikabel riba su famia. “OM a pone nos den mundu di droga i e sirkuito kriminal sin niun base pa esaki.”
E pareha ademas a ekspresá krítika riba prensa, e partidonan di oposishon di Boneiru i Fundashon Bon Gobernashon ku a trese e kaso dilanti den korte. “Niun hende no ta prekupá pa mi derechonan i di mi famia. E proseso aki a kousa nos masha hopi doló.”
Outor: Belkis Osepa


text:
KRALENDIJK – Tur kos ta kla pa kampionato 2019-2020 di futbòl ranka sali djabièrnè awó 25 di òktober 2019 den Stadion Antonio Trenidad na Rincon mitar di nuebe anochi.
Esaki e presidente di FFB, sr. Luti Balentin, a duna di konosé durante un konferensia di prensa djamars mainta.
Huntu ku sr. Balentin, tabata presente sr. Hubert ‘Ibi Panchita’ Pikeri, ku ta na kabes di e kuerpo di rèfrinan di nos isla.
Tabata sr. Balentin ku a habri e enkuentro ku prensa, dunando bastante informashon na prensa.
Honor a toka na e dos ekiponan Juventus i Vitesse pa habri e kampionato.
E aña aki e kampionato a bai dilanti ku dos ekipo, di 8 ekipo den e kampionato último, e próksimo temporada ta konta ku 10 ekipo ku ta den e kampionato 2019-2020 ku ta kuminsá djabièrnè 25 di òktober 2019, despues ku djárason último, promé ku e final di Super Cup entre Real Rincon i Estrellas, tabatin desfile i seremonia di e apertura ofisial di e kampionato den Stadion Antonio Trenidad na Rincon.
Sr. Balentin mas aleu a duna bastante informashon, entre otro di e kantidat grandi di traspaso ku a tuma lugá pa ku e kampionato ku tei kuminsá.
Pa loke ta traspaso di un ekipo pa otro, tabatin un total di 82 traspaso i un total di 48 inskripshon.
Esaki ta nifiká, ku pa e próksimo temporada tin bastante kambio den e ekiponan, di kua tin ekiponan ku a pèrdè i haña hungadó i otronan ku a haña hungadó aserka.
Sr. Pikerie durante e enkuentro a bisa ku tin sufisiente rèfri ku por guia e kampionato fo’i kuminsamentu te final sin ningun problema di falta di rèfri.
Tin alrededor di 8 rèfri aktivo i dos pendiente dado kaso nan tin ku drenta akshon pa e kampionato por sigui sin problema.
Tambe t’asina ku tin bia lo por hasi uso di rèfrinan di Kòrsou ku bin traha un ratu na Boneiru, pa nan tambe yuda dirigí e partidonan di kampionato.
No t’asina si ku FFB lo tin ku bai paga o sea tin gastunan ku e rèfrinan di Kòrsou, sino ku dado momentu ku nan ta riba Boneiru, ta pidi nan pa yuda ya no ta keda mira mesun karanan ta dirigí e partidonan di kampionato. Rèfrinan ta trein un pa dos bia pa siman pa keda mantené nan kondishon pa no tin problema durante weganan
Pues tur kos ta kla pa e kampionato ranka sali djabièrnè 25 di òktober 2019 den Stadion Antonio Trenidad na Rincon, mitar di nuebe anochi.
Nos ta deseá e ekiponan den e kampionato tur klase di éksito, meskos tambe e federashon di futbòl bou di presidensia di sr. Ludwig “Luti” Balentin.


text:
21 days ago
Presentadó pa programa di tv pa BNK
Kriteria pa oudishon di “Host” pa BNK
- Mester ta biba lokal
- Mester tin e dominió riba e idiomanan Papiamentu, Hulandes, Ingles i Spaño
- Mester tin entre 21 – 35 aña
- Mester tin un desaroyo general amplio
- Mester mira e importansia den lesamentu
Kon pa partisipá ?
- Mester traha un video di introdukshon di 3 minuut.
- Ken bo persona ta?
- Waarom jou persoon als Host voor de Bibliotheek’s tv programma ?
- What’s the best book you ever read? And why?
- Porque temenos que escogerle a usted como nuestro “Anfitrion” nuevo?
- Video mester ta ku bo persona aden presentando bo mes.
- Video mester ta den forma “landscape”
- Video mester ta di high definition minimal 720 dpi
- Email e video aki promé ku 22 di òktober na info@bnkcuracao.com
Videonan ta keda prosesá pa un tim di Hurado pa despues ta publiká e 5 finalistanan riba Social Media pa komunidat por vota riba nan. Esun ku mas voto por bira e kandidato principal pa TV Host nobo pa BNK.


text:
Sesionnan di informacion tocante Flexpensioen-AOV
En conexion cu introduccion di Flexpensioen-AOV, SVb ta tene dos sesion di informacion riba e asunto aki riba e siguiente fechanan:
• Diaranson 4 di januari 2012 na edificio di SVb na San Nicolas pa 6.00 pm.
• Diahuebs 5 di januari 2012 na edificio di sindicato SEPPA na Hato (banda di EPB) pa 6.00 pm.
Personanan cu a ricibi carta di SVb pone atencion cu e sitio di dia 5 di januari a cambia.
SVb ta invita especialmente personanan cu a y ta haci 60 aña na luna di december 2011 y januari 2012.
ir. Edwin M. Jacobs
Director


text: KRALENDIJK – Durante fin di siman ku a pasa, a topa ku perforashon di bala di arma di kandela den un muraya di un barbershop den sentro di suidat. Ta notabel kon e bala di e arma, a penetrá den e muraya i drenta den e barbershop. E bala a alkansá un spil ku tin den e negoshi, pegá kaminda hende ta sinta pa pela. Esaki a sosodé den ora di mardugá, i no tabatin niun hende den e lugá. E informe di polis ta bisa loke a sosodé; doño di un barbershop a tuma nota di perforashon di bala for di arma di kandela den su negoshi situá den sentro di suidat. Polis a menshoná ku nan a bai na e sitio i a tuma nota di loke a sosodé. E kaso ta bou di investigashon. Pues loke a sosodé; den ora di mardugá wikènt ku a pasa, pa un òf otro motibu un òf mas persona a hasi uso di un arma di kandela, komo konsekuensia ku bala a perforá di un barbershop.


text:
Taksistanan ta risibí kurso di Servisio na Kliente / Taxi Drivers Receive Customer-Service Training
Taksistanan ta risibí kurso di Servisio na Kliente
WILLEMSTAD- 19 di ougùstùs 2019 – Den su afan pa sigui halsa e nivel di servisio i nos produkto turístiko, Ofisina di Turismo di Kòrsou (CTB) ta ofresé taksistanan un entrenamentu dediká na ‘servisio na kliente’. E ‘Customer Service Training’, ku a wòrdu diseñá dor di Teamwork Curaçao tin komo ophetivo pa oumentá e nivel di servisio i eksperensia di e bishitante. Un grupo di 30 taksista lo partisipá na e entrenamentu aki. Durante e kurso lo trata tópikonan manera ‘At your Service!’ (Na bo servisio / Na bo òrdu), ‘Effective Communication’ (Komunikashon Efektivo), ‘Handling with difficult situations’ (Kon pa atendé ku kliente den situashonnan difísil), ‘The Extra Mile’ (E mia èkstra), i finalmente lo hasi un revishon di tur tópiko ku a keda tratá. CTB ta deseá tur partisipante hopi éksito!
Nota:
Impreshon fotográfiko di e grupo di taksistanan na komienso di e kurso ‘servisio na kliente’
Taxi Drivers Receive Customer-Service Training
WILLEMSTAD- August 19, 2019 – In its ongoing efforts to raise the quality of service for the island’s tourism product, the Curaçao Tourist Board (CTB) is offering a training focussed on customer service to a group of 30 taxi drivers. The Customer-Service Training, prepared by Teamwork Curaçao, aims at raising the level of service and improving the experience that visitors will be taking back home. Some of the subjects covered during the training are: At your Service!, Effective Communication, Handling Difficult Situations and the Extra Mile, followed by a final review of all topics visited. The CTB wishes all the best to each and every participant!
Note:
Snapshot of the taxi drivers at the start of the customer-service training


text:
Dia di boluntario
Danki na un grupo di boluntario, Biblioteca Nacional Aruba por brinda servicio na hospital. Dia 5 di december tabata ‘Dia di Boluntario’ rond mundo. A organisa un brunch special pa gradici y mustra aprecio na e grupo di boluntario special aki. Boluntarionan ta: sra. Adelaida Ponson, sra. Conny Peek, sra. Rosalie Celaire, sra. Sophie Semeleer, sra. Emma Croes, sra. Emparatriz Perdomo, sra. Marianne de Klerk, sra. Frida Figaroa, sra. Ingrid Paulina y sra. Yolanda Wolters. Nan ta pasa tur siman diamars cerca e pashentnan y ta ofrece nan revista pa lesa y e corant “Diario”, cu ta un donacion di Matutino Diario. Biblioteca Nacional Aruba ta gradici tur cu, di un manera of otro, ta yuda duna e servicio aki na 2019. Biblioteca ta spera cu por conta riba e apoyo di su grupo fiel di boluntario na 2020. Felis dianan di Pasco y un Prospero Aña Nobo pa nos comunidad, ta e deseo di e boluntarionan.


text:
KOMUNIKADO DI KUERPO POLISIAL KÒRSOU Detenshon pa violashon di e Lei di Arma di Kandela.
KOMUNIKADO DI KUERPO POLISIAL KÒRSOU
289 / 2017
31 yüli 2017
Detenshon pa violashon di e Lei di Arma di Kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 31 di yüli 2017, alrededor 01.30 ‘or di mardugá, Sentral di Polis a dirigí un patruya na Bapor Kibra na un establesimentu, despues di a risibí yamada indikando ku un bewaker tin un persona detené ku tabatin un arma di kandela den su poder. E patruya ku a yega na e sitio a tuma e sospechoso ofer i a konfiská e arma di kandela. For di un investigashon ku e agentenan a hasi na e sitio un di e bewakernan a deklará, ku via di su portofon el a tende un di su koleganan ta pidi asistensia, yegando na e sitio el a topa ku un hòmber ta kore den su direkshon. Mes momento el a notá ku e homber aki a saka un arma di kandela i dirigí esaki riba dje. E bewaker na su turno tambe a saka su arma di kandela i a ordená e sospechoso pa benta su arma abou i drumi abou na suela loke ku e sospechoso a hasi tambe. Miéntras tantu e otro koleganan di e bewaker a yega serka i a detené e sospechoso. En konekshon ku esaki polis a detené e hòmber R.V.U. nasé na Kòrsou di 19 aña di edat komo sospechoso di violashon di e Lei di Arma di Kandela.
A presentá e sospechoso dilanti un fiskal ouksiliar ku a ordená su enkarselamentu pendiente mas investigashon.


text:
KOMUNIKADO DI KUERPO POLISIAL KÒRSOU Detenshon di sinku sospechoso.
KOMUNIKADO DI KUERPO POLISIAL KÒRSOU
296 / 2017
2 ougùstùs 2017
Detenshon di sinku sospechoso.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kuerpo Polisial ta kontinuá ku investigashon i detenshon di sospechosonan den forma
inovativo. Djamars 1 pa djárason 2 di ougùstùs 2017, polis a detené sinku (5) sospechoso.
Djamars 1 di ougùstùs:
1. alrededor di 21.15 or, e hòmber O.M.C. nasé na Kòrsou di 44 aña di edat, pa
maltrato kometé dia 1 yüli último riba un lugá di parker di un establesimentu na
Graanbeeuwweg. Detenshon a tuma lugá na Graanbeeuwweg.
Djárason 2 di ougùstùs:
2. alrededor di 07.25 or di mainta, e hòmber M.P. nasé na Hulanda di 51 aña di
edat, pa maltrato kometé dia 6 di yanüari último, den área di Zuikertuintje.
Detenshon a tuma lugá na Kaya Seri Gabilan.
3. alrededor di 10.15 or di mainta, un persona femenino nasé na Hulanda di 35 aña
di edat, pa falsifikashon di dokumento. Detenshon a tuma lugá na Monreposweg.
4. alrededor di 13.05 or di mèrdia, e hòmber R.B.H. nasé na Kòrsou di 38 aña di
edat, pa menasa ku morto di su partner, na Weg naar Fuik. Detenshon a tuma
lugá na büró di reshèrshi (VVC).
5. alrededor di 17.05 or di atardi, e hòmber R.D.L. nasé na Kòrsou di 59 aña di edat,
pa maltrato kometé den luna di febrüari último na Cocori. Detenshon a tuma lugá
na Cocori
A presentá tur e sospechosonan dilanti un Fiskal Ouksiliar.


text:
Savaneta – Diasabra algo pasa di 4′ or di marduga, habitantenan di un cas ta wordo lanta for di soño door di un zonido hopi fuerte, na momento cu nan a lanta wak nan ta topa cu un auto gebolter den nan cura di cas y e yerba den nan cura na candela, mesora nan a dicidi di bati alarma.
Mesora ta manda varios unidad di polis, ambulance, y materiaalwagen di brandweer na e sitio.
Na yegada nan ta bin topa cu un persona cu no tabata duna señal di bida y un otro cu tabata seriamente herida.
Ambos persona ta hende homber, nan tabata den un Toyota Yaris estilo bieu y pa un motibo of otro lo a perde control y a bolter bay cay den e cura di e cas cu ta Savaneta 314.
Polis na e sitio mesora a cera full e area y a pidi pa autoridadnan concerni y pa un dokter pa constata morto.
Despues cu personal di ambulance a atende e herido a transporte cu hopi urgencia pa hospital, informacion cu nos ta dispone di dje ta cu e ta stabiel pero lo no ta corda mucho cos di kiko a pasa.
Personal di brandweer na e sitio a cuminsa cu e trabounan necesario pa saca e curpa sin bida for di den e auto.
Dokter cu tin piket a constata morto, e identidad di e victima no ta conoci ainda. Manera cu nos haya oficial for di Vocero policial nos lo suministra esaki. E curpa lo wordo tuma den beslag pa mas investigacion.


text:
KRALENDIJK – “Sea fuerte, tuma un posishon i bisa Hulanda ku nan mester yuda”, segun Nochi Willems di sindikato USIBO durante e reunion urgente di konseho insular tokante e kompania di almasenahe di zeta Bopec.
Personal a bini pa protestá atrobe. Kuminsamentu di e luna aki tambe nan a hasi esaki. E ora ei Gabriel Pourier di e sindikato BPWU a bisa ku kasi no tabata bini sosten di gobièrnu. Gezaghèber di Boneiru ta refutá esaki. “Mi tin añanan largu ta yuda Bopec tras di kortina pero esaki ta un situashon kompliká.”
Outor Marit Severijnse en Nathaly Evertsz-Ipcedencia
Willems ta konfirmá ku danki na entre otro gezaghèber a logra pa paga e empleadonan te desèmber. E echo ku ta papia tokante esaki den reunion di Konseho Insular e ta konsiderá komo madures di e polítika di Boneiru. “Awe Konseho Insular ta mustra ku nan ta representá pueblo i no solamente nan partido.”
Yudansa di Hulanda
E personal di Bopec ya tin dos luna sin haña salario pero awor nan por konta ku yudansa di gobièrnu. Pero pa mayoria di e kolaboradónan aki e sosten di gobièrnu aki no ta sufisiente. Ta rekompensá gastu di internet, kabel, akohida di mucha i awa, koriente i gas pa dos luna. “I di kiko mi tin ku kome?”, kolaboradó Elvis Soliana ta puntra su mes?
“Nos ke pa gobièrnu empeñá pa rekompensá e kolaboradónan ku 80 porshento di nan salario”, Willems ta bisa. E ta haña ku si ta nesesario Hulanda mester yuda finansieramente. “Kon ku bai bini nos tambe ta parti di Hulanda.”
Diputado Nina Den Heyer ta komprondé e petishon pa mas sèn. “Gustosamente nos ke yuda pero no lubidá ku tin mas kompania den problema. Lo nifiká un un areglo eventual lo mester konta pa tur hende.”
Kaso sumario
Riba 5 di mart tin un kaso sumario na Bopec, entamá pa e sindikatonan. Gerard Bernabela di sindikato Fedebon ta bisa ku si e sindikatonan gana esaki, nan ta bira un di e kreditornan i por pone beslag riba e kompania di almasenahe. Pero si e personal e ora ei lo haña pago lihé, esei ta keda e pregunta.
Entretantu kasi tur kolaboradó a tuma un aktitut di ‘no pay, no work’ i ke men ku apénas ta traha. Pero ku un kantidat insufisiente di personal, e seguridat di Bopec ta sufri.


text:
Oranjestad, Aruba 2 di Maart 2020:
Coronavirus disease(COVID-19) a wordo discubri na final di 2019 na China di cual tin hopi noticia over di COVID-19-virus den media. Directie Volksgezondheid Aruba ta informa riba locual ta mas importante pa sa tocante e enfermedad aki. Na Aruba NO tin caso di COVID-19.
Kiko ta e simptomanan di e enfermedad?
No ta tur hende cu tin griep, tin COVID-19.
- 82% di e casonan actual cu un diagnostico di COVID-19 tin sintoma leve cu ta similar na griep.
- 18% di e personanan ta manifesta condicion serio of critico.
Pa por papia di probabilidad di a wordo contagia cu e coronavirus, e persona mester:
- A bishita den e ultimo 2 simanan un pais of region unda tin e conoravirus circulando.
- Lo a bay den contacto cu un persona cu a wordo confirma cu COVID-19.
Paisnan cu tin riesgo grandi pa transmission activo di e coronavirus ta China, Zuid Korea, Italia, Iran y Japan.
Kico mester hasi si bo ta pensa cu bo tin e virus?
Si bo desaroya sintomanan similar na griep y recientemente a bishita un region di contagio of a bay den contacto cu un persona cu a wordo diagnostica cu e malesa COVID-19 ta recomenda pa tuma contacto telefonicamente cu bo dokter di cas y no bai personalmente na su consultorio.
Con e virus ta wordo transmiti?
E transmision di e virus ta pasa di hende pa hende via e particulanan (dropplets) di un persona cu ta sintomatico ora e tosa of niester.
Ta posibel pa traspasa e virus aunke bo no ta sinti malo?
Tin casonan raporta cu un persona cu ta contagia cu e virus y no a presenta ningun sintoma. Gran cantidad di hende cu a wordo contagia ta sinti e sintomanan leve.
No ta conosi ainda con largo e virus ta keda bibo pafor di e curpa humano.
Si un persona wordo contagia cu e virus, e persona lo no ripara esey mes. E sintomanan ta manifesta su mes te despues di algun dia (entre 2 pa 14 dia).
Bo lo por wordo contagia door di e virus un biaha mas si bo a wordo contagia caba?
Si bo a wordo contagia pa e virus caba, e ora bo no por wordo contagia di nobo. Bo sistema inmunologico ta reconoce e virus.
Con peligroso ta e virus?
No ta conosi con peligroso e virus aki ta pero di esnan cu a wordo infecta cu e virus, 3.4% a fayese. Mayoria di esnan cu a fayese tin un condicion di enfermedad existente. Mayoria di hende ta cura di e coronavirus. Di tur persona actualmente infecta mas o menos 18% a sufri cu kehonan severo.
Aki nos ta papia di hendenan unda e corona virus a wordo constata. Den realidad por tin mas hende cu a wordo infecta cu e virus y eventualmente a cura caba di e virus.
Ta existi un tratamento pa cu e virus?
Na e momento aki no tin un tratamento farmacologico of remedi oficial contra e corona virus, pero nan ta trahando riba un. E unico cos cu dokternan por hasi awor ta pa combati y alivia e sintomanan serca personanan confirma cu COVID-19, por ehempel juda personanan cu tin keho di dificultad pa hala rosea por medio di suministracion di oxygeno.
Tin un vacuna contra e virus?
Diferente organisacion incluyendo World Health Organization y e autoridadnan cientifico, ta trahando sumamento duro y investigando maneranan pa yega na vacuna y tambe metodonan pa combati y mitiga e coronavirus. Esaki lo tuma tempo prome cu e vacuna ta disponibel.
Pa cualkier informacion aditional of pregunta, por contact Directie Volksgezondheid na 522-4200 y puntra pa nos seccion di Malesanan Contagioso.


text:
Awe, dia 24 di september, 2020, nos tata, nos guerero, un bon casa pa nos mama, Bill Elliott Tromp, a pasa di e mundo terenal pa e mundo spiritual.
Bill Tromp tabata un persona hopi activo durante su bida, te den su ultimo momento e tabata activo cu e grupo di oracion Voice of Jesus.
Un tiki di su trayectoria
Bill a nace dia 11 di mei, 1949. E tabata e yiu di mas chikito di Angel (Chona) Tromp y Gudelia Tromp-Lacle. E mes tabata tin 7 ruman mas grandi cun’e.
Bill tabata manera nan ta bisa den boca di pueblo, un mala mucha, mirando cu e no tabata riña pa ningun hende y semper tabata tin un contesta riba cada pregunta of “insinuacion” cu tabata haci den su direccion.
Como un hoben adulto, el a sa di milita den varios banda musical, entre otro The Flat Tops di San Nicolas, como tambe The Young Adventure, caminda cu el a sa di toca na varios fiesta hunto cu e tempo ey Sensacion del Caribe, como banda di relevo, pero naturalmente tocando rock y baladanan di momento.
Como profesional, el a traha for di 1966 na Telefoondienst, cu despues a bira SETAR y na 2003 ,el a baha cu pensioen, despues di un trayectoria largo y exitoso, net prome cu SETAR a bira Sui Generis.
E tabata un luchado incansabel kende tambe cu su 28 aña a participa na Augustus Scur, caminda cu Aruba tabata den un periodo hopi turbulento den su historia politico.
Como un “thespian”, e tabata miembro di e organisacion teatral Mascaruba y a wordo nombra como miembro honorario di e grupo. El a sa di actua den varios obra teatral y a biaha pa diferente pais den e continente Americano, for di Norte America, pasa Mexico y sigui pa Sur America.
Tambe e tabata director di De Trupialen, den añanan 80 cu tin cu bisa a rebiba Teatro Harlekino y a bin cu un era nobo pa e grupo, cu ta existiendo caba for di 1955.
Na aña 2010, Bill a skirbi su prime buki cu ta ilustra e prome 50 añanan di telefon na Aruba, cu un historia extenso, for di prome cu a bin e desaroyo industrial na Aruba, te cu añanan 50. Apesar cu e gana tabata tey pa skirbi un continuacion, pero e no a logra yega asina leu.
Despues, na aña 2003 el a muda bay Hulanda pa un temporada di mas of menos 3 aña, despues cu el a baha cu pensioen, pa e desaroyo educacional di su yiu homber, pa despues na 2006, el a bin bek y hiba un bida como un hubilado, haciendo varios proyecto y naturalmente, biahando, cual ta un di su pasionnan.
Por ultimo, e tabata un voluntario cu Voice of Jesus, caminda cu el a demostra su devocion pa Mama Maria y tambe na nos Amigo y Sirbidor Hesus te na final di su dianan. E tabata haci di tur un poco, wantando buki, haci mantenimento, traha programa tur siman y tambe pa e fiestanan di santo. El a traha durante e recaudacionnan di fondon.
Bill den un nutshell, tabata un homber multifacetico y semper al dia cu lo ultimo di tecnologia y semper pendiente di noticia local y internacional.
Un renaissance man cu cada biaha tabata reinventa su mes no solamente pa su propio conocemento, pero tambe pa su famia.
Papi, danki pa tur loke bo a siña nos. Bo tabata un tata ehemplar cu semper tabata tey pa su famia.
Bo yiunan, Lia y Joshua, casa Ida y nietonan Gillian y Cylienne


text:
“Un pais rico no ta esun cu tin mas fondo pero si esun unda husticia social y respet ta prevalece”
Como Ministro encarga cu e cartera di Asuntonan di Adulto Mayor, Minister Ursell Arends ta incia su tarea cu un gran sentido di orguyo y speransa mirando e empeñonan cu ta ser haci den nos comunidad pa hisa e bienestar di nos adultonan mayor.
“Mi ta felicita y alabes gradici tur instancia pa e inicitiavanan pa celebra riba 1 di oktober, Dia International di Adulto Mayor y na tur e profesionalnan cu ta compartiendo nan conocemento na bienestar di nos adultonan mayor”, Minister Arends a expresa.
Nos comunidad a conoce hopi cambio den transcurso di tempo cu a sa di impacta e grupo aki. Minister Arends ta expresa su respet y compromiso grandi pa cu nos ciudadanonan adultonan mayor. “Mi ta aki nan hunto cu boso pa traha hunto pa un miho bienestar di nos adultonan mayor”.
Prome cu nos kier uni y traha hunto ta hopi importante pa como Pais fiha e vision riba kico nos ta considera bienestar di nos adultonan mayor y pa esey nos tin cu cuminsa wak envehecimiento den forma diferente. Te cu awor hopi biaha envehecimiento ta ser solamente considera den e luz negativo, esta cu e proceso normal di bida ta cambionan fisico, mental y gastonan riba fondonan di pensioen, e vergrijzing manera hopi biaha ta ser menciona. Esaki ta naturalmente realidadnan cu tur hende ta enfrenta. Pero na luga di keda pone e luz riba e realidadnan aki lo ta interesante pa pone e luz riba un envehecimiento cu ta focus riba stimula participacion, stimula salud, actividad y asina saca e maximo potencial di cada persona no obstante su edad.
“Pues si mi tin cu imagina mi mes un Aruba cu tin e bienestar di nos adultonan mayor como prioridad, e lo ta un Aruba unda cu e adulto mayor hasta despues di yega su edad di pensioen ainda por participa den e comunidad den por ehemplo e sector laboral caminda e ta comprati su experiencia y conocemento na e generacion nobo, un Aruba cu ta cordial cu nos adulto mayor y ta duna nan preferencia no solamente pa razon di nan incapacidadnan pero como muestra di un respet halto. Un Aruba den cual e adulto mayor cu mester di mas cuido por haya esaki den un forma optimal y preferibel den su mesun ambiente di cerca. Un Aruba unda cu e adulto mayor ta participa activo den su propio cuido y cu su bos y opinion ta ser respeta. Un Aruba unda cu for di jong ta consciente cu envehecimiento ta un proceso natural pero cu por ser difini door di accionnan cu ta cuminsa di jong por ehempel un bida saludabel, un seguro, un plan di cuido den famia y trayectoria di salida di sector laboral y asina por nombra hopi mas cos”, Minister Ursell a enfatisa.
Pa nos logra esaki, Minister Ursell ta sigui bisa, “nos tin hopi reto nos dilanti, pero mas cu un tarea e ta nos responsabilidad. E ta exigi perseverancia, compromiso, boluntad y cooperacion. Pero tambe pa nos refleha riba e cosnan cu no ta cana optimal y atende cu nan den nan rais. Cu cada adulto mayor cu na e momento aki ta isola, ta biba den pobresa y no ta haya e cuido cu e merece, Aruba ta perde. Aruba ta perde na conocemento y sabiduria, na experiencia, na balor y normanan, na oportunidadnan, na nos identidad.
Un pais fuerte ta un pais unda tur ta tene man hunto y sostene dignidad y humanidad pa cada un di su ciudadanonan. Un pais rico no ta esun cu tin mas fondo pero si esun unda husticia social y respet ta prevalece. Feliz Dia International di Adulto Mayor!”


text:
Mary Joan Foundation (MJF) ta presenta Pink Voices 2
Mary Joan Foundation dia 22 di november proximo ta bay organisa su segundo Song Festival cual lo tuma lugar na Centro di Bario Caiquetio. MJF ta conoci pa organisa actividadnan deportivo y social pa su clientenan kende a pasa of ta pasando den e enfermedad di Cancer na pecho. MJF ta organisa e tipo di actividadnan aki pa mustra cu bida ta sigui cu oportunidadnan alegre y postitivo y no mester enfrenta Cancer na Pecho Bo so! E aña aki nos ta bai habri e participacion pa tur tipo di cancer. Pa inscribi por tuma contacto cu officinal di fundacion na 588-9999. Sr. Danny Koolman no a duda pa duna di su talento pa e actividad aki y lo bay acompaña “The Pink Voices”. Un persona cu no ta un desconoci den e comunidad musical y kende ta duna sosten na diferente otro bandanan grandi na Aruba. E gesto mas bunita di Sr. Koolman ta, cu pa e anochi aki lo cambia e nomber di e banda pa “The Mary Joan Band”. Algo cu ta totalmente diferente di “The Pink Voices” cu otro festival di canto ta, cu aki cada participante lo tin un “Coach” personal. Fundacion ta hopi agradecido na e team di artistanan renombra den nos comunidad cu lo bay entrena e participante pa asina e por duna lo maximo riba escenario.


text:
Jazz Meets Cultures ku speshal pa miembronan di ACU
Jazz Meets Cultures ku speshal pa miembronan di ACU
Manera ya konosí, Jazz Meets Cultures ta tuma lugá djasabra 1 di yüni próksimo na Landhuis Brievengat di 8or pa 12or di anochi, ku e meta pa duna un man na nos hobennen menos pudiente ku nan formashon artístiko.
E aña aki tambe tin un line-up impreshonante di alrededor di 30 artista, den nan Ataniro i Rocco for di Aruba, Tsean for di Hulanda, Serapio Pinedo ku su Ka’i Orgel den kuadro di aña di Ka’i Orgel, Maarten Schakel, Miguel Gustino, Yumaira Grijt, Riggwend Doorjé, Anairia Nivillac, Remy Joss, nos kantadó mayó 2019 Adjatay Denisia, Rich Pieter, Chaika, Menasa, Mistica Stefania, frònt di Icons, kendenan tur lo keda kompañá pa Dennis Aalse i su Big Band.
Faltando apenas 2 siman pa e evento aki, Foundation Jazz Meets Cultures huntu ku ACU a yega na un speshal pa su miembronan… miembronan di ACU por asistí na e tremendo festival aki pagando fl. 55,- pa entrada na lugá di fl. 65,-! E karchinan aki lo ta optenibel eksklusivamente na 540-0111 i tambe 566-9828.
Pa kualke informashon di Jazz Meets Cultures 2019, por chèk su página di Facebook i tambe Instagram, bou di e nòmber JazzMeetsCultures, via email na info@jazzmeetscultures.com òf tambe via di e number di telefon 540-0111.


text:
bit.ly/2ymFzWQ Referente e Decreto Nacional (landsbesluit) nobo cu a sali cu ta trata e proteccion di flora y fauna local cu ta na peliger di extincion y di balor ecologico, DNM kier a aclaria lo siguiente.
E ponencia cu e lista di piscanan incluyendo e Kreeft, ta sortonan cu awo no ta permiti pa mata of pa herida, no ta completamente corecto.
Varios di e piscanan y e Kreeft ta proteha caba desde aña 1995 den e Ordenansa Nacional di Proteccion di Naturalesa articulo 13 (Natuurbeschermingsverordening). E unico sortonan cu a haya e status di proteccion e aña aki ta e Atlantic Bluefin Tuna, Nassau Grouper, Goliath Grouper y e famia di e Gutu (Parrotfishes). E Atlantic Bluefin Tuna, Nassau Grouper y Goliath Grouper ta sortonan cu ta mundialmente den peliger di extincion a base di datonan internacional.
Pa loke ta trata e famia di Gutu, tin rapportnan di entre otro United Nations cu ta demostra e balor ecologico di e famia di Gutu pa cu e rifnan di coral. E famia di Gutu a haya e status di proteccion pa e motibo cu su presencia den e rifnan di coral ta hopi importante. Si e Gutu no t’ey pa come e alganan cu ta crece riba e rifnan esaki lo causa e morto di e coralnan ya cu e alganan ta crece mas liher cu e coral. Na mesun momento e morto di e coralnan ta causa desaparicion di e diferente sortonan di pisca y otro bida marino cu ta depende di e rifnan di coral. E desaparicion di coralnan den nos awanan lo tin un efecto negativo pa nos mesun piscadonan cu ta depende di e piscanan cu ta biba riba nos rifnan.
Manera menciona caba, DNM kier enfatisa cu e otro piscanan y entre otro e Kreeft y e Calco, ta sortonan cu tin un status di proteccion for di aña 1995 y e Calco for di añanan 80.
Na 2007 a institui e ‘Commissie Flora en Fauna’ cu a haya un concepto di lista di flora y fauna for di Santa Rosa (DLVV). E ‘Commissie Flora en Fauna’ a involucra e dos autoridadnan riba e tratado di CITES cu ta Departamento di Veterinario y Santa Rosa (Santa Rosa ta representa tambe den e directiva di Centro di Pesca di Hadicurari) pa sigui traha riba e lista aki.
A scucha e dos departamentonan aki y a ricibi nan sugerencianan cu ta inclui den e lista. Tambe e ‘Commissie Flora en Fauna’ a inclui e lista di piscanan di coral e tempo aya caba cu tabata inclui 108 sorto di pisca di coral.
Na 2013 Departamento di Legislacion a manda e lista aki pa DNM pa splica detayadamente cu argumento fuerte, pakico tur e sortonan di flora y fauna ta riba e lista pasobra no tabata tin motivacion suficiente di esakinan.
DNM a traha riba criterianan pa e sortonan por bini e lista proteccion aki. Tambe DNM a haci un peticion na Santa Rosa y Servicio Veterinario pa entrega nan motivacion pakico e sortonan indica mester ta riba e lista aki. Pa loke ta trata e piscanan, usando e criterianan traha, a keda solamente di e 108 sortonan di pisca riba e lista original di e ‘Commissie Flora y Fauna’, e famia di e Gutunan y e Nassau Grouper. Acerca a bin e Goliath Grouper y e Atlantic Bluefin Tuna.
Tur e sortonan cu ta proteha for di aña 1995 caba, tambe a forma parti di e lista. Asina nan a haya extra proteccion incluyendo entre otro nan webo y nan neishi.
Na 2017 Raad van Advies a sugeri pa tur sorto di pisca di coral bini riba e lista aki un biaha mas. DNM a analisa e sugerencia y a mustra Raad van Advies cu esaki no ta cumpli cu e criteria traha pa bini riba e lista di proteccion y cu e lo bay afecta e piscador tambe.
DNM mester remarca cu Santa Rosa a haya e lista di flora y fauna na 2013. Di cual nan a manda nan motivacion pa proteccion di e sortonan di flora. Pero riba e lista di fauna nan no a duna comentario. Loke si tin cu remarca ta cu tabata tin hopi discusion riba e Kreeft cu si of no e ta proteha, y si e no ta proteha pa e ora bini cu regulacion di entre otro e Kreeft.
Cu asombro por tuma nota cu Santa Rosa, awor cu e ley ta na vigor, ta bin cu e remarke cu nan lo bay wak cua efecto e lista di flora lo tin riba criadornan di cabrito, mientras cu nan mes a yuda traha riba e lista di matanan. Ningun momento den e proceso Santa Rosa a trece esaki como punto di atencion.
DNM ningun momento ta contra di e piscadornan. Al contrario, DNM lo ta dispuesto pa traha conhuntamente cu nan. E punto di salida, claro, no por ta cu no por proteha ningun sorto di especie marino. Si ta bay opta pa regulacion, ban haci esaki conscientemente. Varios biaha DNM a pidi instancianan, entre otro Hadicurari y Santa Rosa e rapportnan, cu nan mes a indica cu nan tin, cual nunca nan a manda pa asina DNM logra yega e meta aki.
DNM mester aclaria tambe cu e ley no ta un ley di piscamento sino un ley pa proteccion di naturalesa incluyendo nos bida marino. Lama ta di nos tur pero e no ta un fuente inagotabel di recurso.


text:
DNM ta felicita empleadonan cu a obtene nan autorisacion como toezichthouder. Pa e ocasion aki Minister Otmar Oduber, minister di Ruimtelijke Ontwikkeling, Infrastructuur en Milieu, a entrega e decreto nacional na: Sr. Patrick Henriquez, Sr. Ralph Thijzen y Sr. Richard Gibbs. E autoridad aki ta encera cu empleadonan por controla si (comunidad etc) ta cumpli cu e leynan stipula den e decreto nacional.
E leynan cu ta referi n’e dje ta regarda topiconan cu tin di haber cu Naturalesa y Medio Ambiente. Entrenan ta e Algemene Politie verordening (APV) y e Hinderverordening cu ta trata e cumplimento cu e ley cu ta relaciona cu e maneho di nos medio ambiente, conoci como e ordenansa di Medio Ambiente y Proteccion di Naturalesa ( Medio Ambiente y Natuurbeschermingsverordening). Nan ta bay eherce control riba e leynan stipula den e ordenansa di Medio Ambiente y Ptroteccion di Naturalesa y algun leynan stipula den e APV cu ta concerni e medio ambiente.
DNM ta mihor equipa awor cu toezichthoudersnan cu lo por eherce control riba dicho leynan. Lo por mira cu lo realisa mas trabou pa tene nos medio ambiente sano pero tambe pa proteccion di nos naturalesa. Pabien


text:
ORANJESTAD – Gobièrnu ta sigui kompartí dato médiko i personal di hende ku ta hasi tèst di corona, entre otro nan a kompartí esaki ku un kompania komersial. Esaki ta sali for di informashon ku Ret Karibense tin.
Fin di ougùstùs un lista di dato di pashènt a lèk for di e app di corona arubano. Masha lihé minister di salubridat Dangui Oduber a mustra ku un dede akusadó riba riba e oposishon polítiko. Lo a kompartí e lista den un sírkulo masha chikí, Oduber a bisa.
pashènt perhudiká Anthony Schouten (na hulandes)
Pero for di medida ku a tuma despues di e lèkmentu, a sali ku gobièrnu no a hasi mashá pa protehá dato di pashènt i ku e sírkulo tabata hopi mas grandi. Paso ta despues di e lèkmentu numa gobièrnu ta eksihí di tur hende ku ke informashon médiko ‘un motibu bálido pa esaki i aprobashon’. Tambe e firmamentu di un deklarashon di sekresia ta awor numa a bira obligatorio.
Segun diferente lei arubano dato médiko segun prinsipio por kompartí solamente entre dòkter i pashènt. Tin eksepshon pa motibu di enfermedat kontagioso, pero esaki por sosodé solamente bou di kondishonnan estrikto. Ademas e pashènt mester sa pa kiko ta usa su informashon médiko i duna pèrmit si kompartí esaki ku terser partido.
‘No por ku gobièrnu ta duna dato médiko na dunadó di trabou’- abogado Desirée Croes
Pero hende ku a usa e app di corona arubano i di ken informashon a lèk, ta bisa ku niun hende no a informá nan ku lo kompartí nan informashon ku otro partido tambe. Ademas Direktiva di Salubridat ke kompartí e datonan konfidensial ku instanshanan ku ta trata ku ousensia debí na enfermedat pa motibu di Covid-19. Un di nan un kompania komersial, pues.
Abogado Desirée Croes ku ta representá un grupo di dies pashènt perhudiká pa e lèkmentu, ta haña ku ‘no por’ pa gobièrnu duna dato médiko na dunadó di trabou.
Banda di esaki Direktiva di Salubridat Públiko ke manda dato di pashènt tambe pa partido ku tin un adrès di hotmail óf di gmail. Miéntras ta konosí ku e ofresedónan di mail aki ta ménos seif pasobra nan por wak òf lesa huntu. Na 2018 por ehèmpel e Outoridat Hulandes di Dato Personal a avisá médikonan ku nan ta violá e sekreto di profeshon si nan sigui manda dato di pashènt via e tipo di sistema di mail aki.
Kehonan entregá
Siman pasá mes e promé minister arubano a bisa: “Nos ta garantisá tur hende ku e informashon sekreto di pashènt ta keda sekreto. Nos a drecha e foutnan ku tabatin.” Entre otro e ‘prosedura ta henteramente diferente i tin hopi mas kòntròl’, segun e promé minister ku ademas no ke bisa nada mas aleu tokante e investigashonnan di e lèkmentu.
Gobièrnu a entregá keho serka Ministerio Públiko pa un investigashon penal. Banda di esaki tin un investigashon interno ta kana serka Direktiva di Salubridat Públiko for di kua a sali ku en todo kaso no ta trata di un hack. Ademas dies siudadano a entregá keho, tambe kontra e direktor i minister di Salubridat Públiko. Pasobra nan tambe ta sospechá negligensia grandi òf deskuido’ den e plamamentu di informashon personal.


text:
LabdeMed ta hasi tur posibel pa bo bishita na un di e lokalidatnan resultá mas plasentero posibel. Nos ke tende gustosamente kiko bo ta spera di nos servisio. Bo ta satisfecho, bo tin un sugerensia òf kisas un reklamo. Laga nos sa. Ku bo opservashonnan nos por sigui mehorá nos servisio.
Sugerensia òf kòmplimènt?
Bo ta un pashènt, empresario òf un profeshonal médiko i bo tin ideanan pa por mehorá e kuido na nos laboratorio? Esei tambe gustosamente nos ke tende. Pa esaki bo por usa e formulario Sugerensia òf kòmplimènt.
Reklamo
Nos kolaboradónan ta hasi nan esfuerso pa por atendé bo lo mihó posibel. Sinembargo por sosodé ku bo no ta kompletamente satisfecho ku nos servisio. Nos ta konsehá bo pa na promé lugá atendé bo reklamo ku esun (esnan) konserní. Atendé huntu ta yuda. Den hopi kaso e reklamo por haña solushon asina.
Agente di kalidat
E reklamo no ta haña solushon òf bo ta haña ku no a atendé bo reklamo debidamente? E orei bo por entregá bo reklamo serka nos agente di kalidat. Pa esaki, por hasi uso di e formulario di reklamo. E formulario di reklamo yená ta yega dirèkt serka e agente di kalidat di LabdeMed i ta trata esaki di forma konfidensial.
Bo ta preferá di atendé bo reklamo via telefòn? Tuma kontakto e orei ku nos agente di kalidat via +5999 736 1030, riba dianan di trabou di 08:00 te 12:00 or.


text:
DEN HAAG/ORANJESTAD – Gobierno di Aruba ta buscando un solucion pa e conflicto cu Hulanda riba e supervision financiero. Conseho di Minister di Reino ta duna e isla mas tempo, te 20 september,segun gobierno di prome minister Evelyn Wever-Croes.
Presidente di parlamento di Aruba Ady Thijsen tambe ta indica cu nan ta buscando un solucion. Pero cu ‘mester bin confiansa di tur dos banda’. “Pasobra ta netamente bou supervision di e Conseho di Minister di Reino y CAft cu Aruba su debe a subi durante e gabinete anterior di 70 pa 93% bnp.”
Hulanda eora no mester bin cu palabranan so pero tambe accion, por ehempel duna Aruba un ‘fiansa suave’. “Asina nos por yega na un solucion pa tur”, segun Thijsen.
Pa hopi aña Aruba ta purba di convence Hulanda pa para garantia pa asina Aruba por fia placa riba e mercado internacional contra un interes mas abou (fiansa suave). Asina Auba por baha su debe como cu e gastonan di interes lo baha bastante.
Supervision financiero
Parlamento di Aruba a cambia e ley di supervision financiero (LAft) na juni pa asina e supervision ta bin bek na parlamento. Pero segun secretario di estado Raymond Knops, e cambio aki ta caba cu e supervision independiente di Conseho di Minister di Reino.
Desde e cambio tin un impasse entre tres partido: parlamento di Aruba cu ta warda riba nan propio gobierno pa afirma e cambio legislativo; gobierno di Aruba cu mester cumpli cu parlamento pero tambe cu e palabracionnan haci (den e protocol di 2018) cu gobierno di Hulanda riba supervision; y gobierno di Hulanda cu ta haya cu Aruba mester tene nan mes na e palabracionnan haci. Aworaki gobierno Arubano ta bisa cu nan ta traha riba un alternativa cual ta tene cuenta cu e precupacion di parlamento Arubano y di Conseho di Minister di Reino.
Presupuesto no ta na tempo
Tin basta preocupacion na Den Haag pasobra e debe nacional di Aruba a redobla bou e gabinete anterior di Eman di 2 pa 4 biyon florin. E gabinete actual di Wever-Croes ta purba di convence Den Haag cu nan si ta goberna responsabel. E deficit a baha di berdad, primordialmente pa motibo di hisa impuesto.
Pero corta gasto di personal no ta bay suficiente lihe, asina e organo di supervision financiero CAft tambe a expresa, y ya nan a adverti cu lo recomenda Conseho di Minister di Reino pa duna Aruba un instruccion.
Banda di esaki gobierno di Aruba no ta alcansa di entrega e presupuesto 2020 na tempo (esta 1 september) na parlamento. Asina gobierno ta violando e constitucion di Aruba.


text:
jonathan bremo
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Ultimo ronde di Bowling Doubles a start
Awe den oranan di atardi a tuma lugar e ultimo round di Doubles Bowling na Cali. E atletanan Jonathan Bremo…Read More »
-
Barranquilla2018
Ultimo competencia individual na Cali
Awe mainta trempan e ultimo competencia nan di Bowling Individual a tuma lugar na Cali. Elias Halabi hunto cu Jonathan…Read More »


text:
Ta trata aki di e producto “Racer Cigars” di diferente sabor manera cherry, menthol, peach, strawberry, smooth y full flavor.
Pa importa sigaria, Departamento di Aduana ta informa cu un persona mester tin un permiso di Aduana como importador di sigaria y mester paga accijns riba e producto aki. Ademas e producto mester tin su seyo corespondiente riba e paki manera prescribi den ley como prueba di importacion legitimo di sigaria.
Departamento di Aduana ta pidi tur tienda y supermercado local cu tin e “Racer Cigars” actualmente na benta sin permiso legal di importacion pa porfabor entrega e productonan aki inmediatamente. Den e caso aki lo haci un excepcion y lo duna oportunidad pa trece e productonan voluntariamente na Aduana entrante e awe dia 27 di september te cu dia 30 di october 2021. Esaki ta pa coordina cu Aduana pa manda e productonan den exterior of pa destrui nan.
Tuma bon nota cu despues di e fecha di entrega menciona, Aduana lo bay ehecuta su control. Si acaso encontra e producto en cuestion, e bendedor lo ricibi un multa.
Departamento di Aduana ta spera di por a informa tur cliente y pueblo di Aruba debidamente.
Pa pregunta por manda nos un email na: info@douane.aw of yama nos na 523-8888.


text:
Durante e siman di 11 di aprel 2021, miembronan di Nature Foundation St. Maarten, Dutch Caribbean Nature Alliance (DCNA), Saba Conservation Foundation (SCF), i Beneath the Waves a hasi múltiple ‘prueba sientífiko inisial’ komo parti di e proyekto di “Shark Shakedown”. E ekspedishon di investigashon tabata parti di un investigashon mas amplio di tribon tintorero den e region ku fondo di World Wildlife Fund for Nature di Hulanda (WWF-NL) pa medio di e Fondonan pa Biodiversidat i Nationale Postcode Loteria di Hulanda. E investigadónan a kapturá diesun tribon i a duna nan un marka, inkluso pa di promé biaha un tribon tintorero na estado i un tribon di ref Karibense ku ta un espesie ku ta kore peliger di ekstinshon na Hulanda Karibense. E datonan lo duna informashon vital pa strategianan di konservashon pa no solamente St. Maarten, pero pa hinter e region amplio di Karibe.
E ekspedishon a dura sinku dia durante kua a kapturá diesun tribon i a duna nan un marka, inkluso tribon di santu (‘Ginglymostoma cirratum’), tribon di ref karibense (Carcharhinus perezi), i tribon tintorero (Galeocerdo cuvier)variando di espesie sup-adulto pa adulto.
E partisipantenan a haña un training den práktika ku ekspertonan di ‘Beneath the Waves’komo preparashon riba e ekspedishon pa Saba Bank naougùstùs 2021. Meta di e ekspedishon benidero ta pa determiná si Saba Bank ta un área di kuna pa tribon tintorero den Ost Karibe. E teknologia ultrasóniko di kalidat haltu ku e tim a usa, ta kreá pa E. I. Medical Imaging i e kolaboradó Dr. James Sulikowski, diUniversidat di Estado Arizona,a hasi trabou di pionero ku esaki. A hasi uso di e teknologia akí den identifikashon di e estado di madures i di e etapa di embaraso di vários espesie di tribon, pa di promé biaha den region komo prueba sientífiko inisial den siensia di tribon.
E sientífikonan eksitosamente a registrá estado inisial di embaraso serka un tribon tintorero muhé adulto i tambe nan a pega un transistor di satélite na e tribon muhé akí durante nan seshon di training den práktika. Hasiendo uso di siguimentu di moveshon di e tribon via e transistor di satélite durante e próksimo lunanan binidero, e sientífikonan ta spera di por konfirmáevidensiaku Sint Maarten ta un sitio di kuna pa e animalnan akí, ku globalmente ta den menasa di ekstinshon. Den un otro prueba sientífiko inisial e Sientífiko Prinsipal di ’Beneath the Waves’, Dr. Austin Gallagher, a pone e promé marka ku kámara na un tribon tintorero den Hulanda Karibense. E tim eksitosamente a kita e ekipo di kámara for di e tribon durante e ekspedishon, i e tribon akí a produsí resultado prometedor pa loke ta trata su aktuashon den e region akí.
Tantu e transistor di satélite komo e marka ku kámara a demostrá ku e tribon tintoreronan akí ta preferá di biaha den e área entre St. Maarten ku St. Barths;sinembargo,esakinan ta solamente e promé opservashonnan. No por saka konklushon ainda pa loke ta trata moveshon di e animal akí.
E informashon ku e investigashon akí ta produsí lo duna un mihó komprondementu di e importansia di tantu e status di tribon den awanan teritorial di Sint Maarten i den Yarari Santuario komo ku e papel ku e ekosistemanan akí tin den siklo di bida di tribon tintorero den e área mas amplio di e region Karibense. Tribon tintorero aktualmente ta kai bou di e kategoria ‘Kasi bou di Menasa’, di International Union for Conservation of Nature, miéntras ku a kambia e kategoria di tribon di ref Karibense resientemente pa‘Den Peliger di Ekstinshon’. Tribon ta tuma un posishon klave den mantenshon di e balansa den e ekosistemanan marino lokal i regional; i den mantenshon di biodiversidat i pa e motibu akí nan protekshon ta krusial.
Bishitá Dutch Caribbean Nature AlliancesuFacebook, Instagram (dcnanature) òfDCNA su wèpsait(https://dcnanature.org/news/) pa haña mas informashon tokante e proyekto “Shark Shakedown” i e siguiente ekspedishonnan di tribon.
*Nota di rechaso/’Disclaimer’* Apesar ku ainda nos ta meimei di un pandemia, e partnernan di e proyekto akí a hasi nan empeño pa sigurá ku tur partisipante tabata seif pa traha huntu ku otro i pa kontinuá ku e trabou importante di konservashon di naturalesa na Hulanda Karibense.
Pa mas informashon por fabor tuma kontakto ku Dutch Caribbean Nature Alliance viaimeil info@dcnanature.orgòftelefòn +599.717.5010.


text:
E di 6 edicion di “Bos di KiNiKi” mini-merengue Festival di 19 di september 2021, ta ser dedica na e cantante Rodrick “Rocco” Franken.
E meta di nos festival ta crea cancion nobo y bailabel den nos idioma Papiamento, presenta pa e futuro streanan musical di Aruba.
E cantante- y participantenan cu lo ta riba e escenario di Cas di Cultura diadumingo awo ta Zion y Xamarah Anthony, Muchanan Sabi bao guia di Edselyn Figaroa, Caylee Pieters y Paw Patrol di EZ Party. Pa e competencia Hailey Koolman, Esmee Flanegin, Caleb Fraser, Caylee Fraser, Luänny Ho Sing Loy, Tizianne Kelly, John Paul Rapista, Yetzenia Martines y Emmanuel Blanco Sanchez lo demostra nan talento. Nan lo ser acompaña pa nan grupo di baile y e princesnan di Cas Princesa Aruba.
E di 6 edicion ta ser dedica na e cantante local Rodrick “Rocco” Franken cu henter su bida ta demostrando gran amor patriotico pa e cultura musical di Aruba.
Ta recorda publico cu e reglanan di Dvg ta ser aplica y cu mester bini cu tapaboca.
E comishon organisado ta gradici Glitz Casino, DCA, Playa Linda Beach Resort, Setar nv, Cinema Paseo Herencia, Click Print, The art of engraving, Cabayero Barbershop, EZ Party sollution, Pittbul production, Lucky store, Super shopping, Wallpaintings Aruba y Popular Agencies.


text:
Durante su ultimo reunion miembronan y personal di Algemene Rekenkamer a despedi di sra. drs. Lay Hing de Kort-Yee, como miembro fiho di dicho organizacion.
Durante e periodo di 22 november 2017 pa 23 di februari 2021 sra. de Kort-Yee, a dedica su conocimento y pasion pa defende e interes general di comunidad di Aruba.
Pa medio di e investigacionnan di Algemene Rekenkamer, como organo halto di control di Pais Aruba, Parlamento por pone cada Minister responsabilisa su maneho ehecuta.
Cu e despedida di sra. de Kort-Yee, e proceso pa haña candidatonan capacita y adecuado a bira mas urgente. Candidatonan mester por cumpli cu exigencianan conforme Ley di Algemene Rekenkamer (AB 1998 no. GT 20) y pasa tambe e.o. un assessment. Despues di ricibi resultado di e assessment, Algemene Rekenkamer ta tene un combersacion cu cada posibel candidato califica.
A base di e resultado di e assessment y combersacion, Algemene Rekenkamer mester haci un proposicion na Parlamento di por lo menos 3 candidato cu lo ta califica.
Ta spera pa final di april proximo por logra haci un proposicion. Si esaki no logra of no ta exitoso, lo informa Parlamento di e resultado di e proceso pa haya candidatonan capacita y adecua.
Algemene Rekenkamer ta desea sra. drs. Lay Hing de Kort-Yee hopi exito den su futuro carera.


text:
Presentacion di DEA na Parlamento tocante ortografia di Aruba
Riba invitacion di Parlamento, drs. Audrey Tromp-Wouters di Departamento di Enseñansa Aruba (DEA), a duna un presentacion tocante ortografia dia 29 di augustus ultimo.
Acuerdo entre Aruba y Corsou den maneho di Papiamento
Minister di Enseñansa di Aruba, dr. Armando Lampe y Minister di Enseñansa di Corsou, Marilyn Alcalá-Wallé a firma un acuerdo entre pais Aruba y Corsou encuanto maneho di e idioma Papiamento den entre otro enseñansa.
Studiantenan a organisa IPA-kamp di un forma di kita sombre
Recientemente Instituto Pedagogico Arubano (IPA) a tene e asina yama IPA-kamp cu ya a bira un tradicion den e Siman di Introduccion na IPA.
Studiantenan di IPA a cuminsa aña academico 2018-2019 cu hopi motivacion
Dialuna ultimo Instituto Pedagogico Arubano (IPA) a cuminsa oficialmente cu su aña academico 2018-2019 pa su studiantenan.
DEA ta anuncia cambio di orario di nan oficinanan
Departamento di Enseñansa Aruba (DEA) ta informa cu su seccion di Curriculum y Examenbureau ubica na Belgiestraat lo cera mas trempan diabierna dia 17 di Augustus 2018.
Manifest your dreams successfully
During this workshop you will be inspired to connect to your creative intention through the perspective of mindfulness. It will be a hands-on event, encouraging you to reflect, journal and practice relaxation and concentration techniques.
BNA cu mas tempo pa lesa buki cu a fia
Cu e aña escolar nobo Biblioteca Nacional Aruba (BNA) ta duna su miembronan mas tempo pa lesa buki.
DEA ta yama bon bini na aña escolar 2018-2019
Departamento di Enseñansa Aruba (DEA) kier a tuma e oportunidad aki pa yama bon bini na aña escolar 2018-2019.
Workshop Writing for a Living
Have you ever wanted to get published? There’s a huge market for non-fiction articles beyond traditional news stories.
Desaroyo y trabou pa aña escolar nobo
Den conferencia di Prensa di Gobierno, Minister di Enseñansa dr. Armando Lampe a duna un resumen di e desaroyo y trabounan cu ta wordo haci ultimamente prome cu aña escolar nobo cuminsa.


text:
George Maduro a nase dia 15 di yüli 1916 na Willemstad (Kòrsou) i a bai studia Lei na Leiden, na edat di 18 aña. Durante di di Dos Guera Mundial el a drenta Kabayeria hulandes komo ofisial di reserva. Den e Dianan di Mei 1940 el a dirigí, na un manera heroiko, un atake riba villa Leeuwenburg (awendia Kas Dorrepaal) na Rijswijk. “Ku masha hopi balentia na kabes di dos grupo el a krusa e brùg riba riu de Vliet bou di tiroteo enemigu ku mitrayùr, personalmente a guia e atake riba e punto di sosten reforsá ( villa “Leeuwenburg” ) i asalt’é komo esun di promé, ei a kibra e oposishon i a hasi e invasornan prizoneronan di guera.” Dia 9 di mei 1946 a kondekorá George Maduro póstumo komo Kabayero di 4 rango di Militarie Willems-Orde, komo ku el a distinguí su mes ku e asalto na Rijswijk den e Dianan di Mei. E ta e úniko hulandes di desendensia antiano ku a yega na risibí e kondekorashon akí.
Na 1943 nan a detené George na e frontera entre Bélgika i Fransia i nan a enkarsel’é na Saarbrücken, Alemania. E tabata enkurashá e otro prizoneronan ku su palabranan i e tabata hasta papia ku e wardadónan di prezu pa konvensé nan ku Nazismo ta robes. “E tabata e héroe di e guèn’, un ko-prizonero a konta di dje. Na novèmber 1944, mei aña promé ku fin di di Dos Guera Mundial, a trasladá George pa kampo di konsentrashon Dachau. Djis promé ku liberashon, dia 8 di febrüari 1945, el a fayesé einan, na tífùs di mancha.
Mayornan di George tabata ke pa nòmber di George sigui biba. Nan a dona e montante pa inisiá konstrukshon di Madurodam. Un “monumento bibu” na memoria di George ku, segun e palabranan di fundadó Bep Boon-van der Starp, “lo duna miles di hende plaser”. Madurodam a krese bira un ikono internashonal ku, for di dia di su apertura na 1952, a hala kasi 60 mion bishitante di rònt mundu.


text:
RIBA TERENO DI INFRASTRUCTURA E LANDSPAKKET LO YUDA NOS ELIMINA ATRASONAN NA DIP Y STIMULA NOS ECONOMIA
Parlamento a pidi Gobierno pa duna informacion tocante e uitvoeringsagenda (agenda di ehecucion) cu Minister Presidente a firma e siman aki cu Secretario di Estado Knops. E uitvoeringsagenda ta e resultado di un proceso intensivo durante cua pais Aruba y Hulanda a yega na un acuerdo pa sosten di likides a base di e Landspakket firma 13 di november 2020. Despues di e periodo aki tanto Hulanda como Aruba a apunta un asina yama Tijdelijke Werkorganisatie (TWO) pa fungi como procesbewaker y pa percura cu e trabounan preliminario tuma luga den bon forma.
Den e landspakket tin atencion tambe pa e tema di ‘ruimtelijke ordening’ y e responsablidad di DIP. A informa Hulanda cu Aruba tin su ROP y cu e aña aki lo stipula e ROPV. Lo studia cua ta e miho forma pa Pais Aruba baha gasto di huur di edificio di gobierno.
Pa loke ta e organisacion di DIP, e enfasis ta riba elimina e atrasonan den trabounan.
“Ora mi a tuma over e ministerio di infrastructura, mi a topa un atraso di 7800 persona ta wardando un tereno pa construi nan cas, desde 2012/2013. 120 compania ta wardando tereno comercial, 1300 persona ta wardando un tereno ‘huurgrond’. Y asina den practicamente tur producto di DIP tin atraso, y esey ta frena e desaroyo economico di un pais. Cu e atencion awor den e Landspakket, lo ricibi asistencia pa ditigalisa e procesonan, pa asina por elimina e atrasonan. E plan cual procesonan mester wordo ditigalisa, mester ta cla dia 15 di maart 2021, bou di punto E7, y nos ta trahando riba dje”, Prome Minister a duna di conoce.
Lamentablemente, Prome Minister a indica, e Landspakket no ta toca demas tema riba e tereno di infrastructura, desaroyo teritorial y medio ambiente. Sinembargo den nos propio Masterplan “Reposicionando rumbo di nos pais” si a pone atencion na e temanan aki. P’esey Gobierno di Aruba a dicidi di alinea e Masterplan y e Landspakket, pa asina nos por traha riba tur area cu mester atencion den recuperacion di nos pais.
“Mi kier enfatisa cu e periodo nos dilanti no ta bay ta facil y sigur lo tin hopi reto, sinembargo cu respet, madures y dedicacion nos lo logra surpasa e retonan aki y transforma nos pais”, Prome Minister a expresa.


text:
LIDER DI MEP A ENTREGA E PROME PIN NA EX MANDATARIO SR. NELSON ODUBER
Den cuadro di 50 aña di partido Movimento Electoral di Pueblo (MEP), a crea un pin como recuerdo pa cu e dia tan special aki. Prome Minister Evelyn Wever-Croes a entrega nasr. Nelson Oduber e prome pin como muestra di aprecio pa tur e añanan y pa tur e dedicacion cu e tabata tin pa e partidodurante cu e tabata lider di partido MEP.
Partido MEP a ser funda cu e ideal pa Aruba ta un pais y bouliderazgo di sr Nelson Oduber a keda demostra cu esaki ta posibel. Danki na e bon gobernacion, awe Aruba ta un islapara riba su pianan. Esaki sigur ta un gran motibo pa ta orguyoso pa forma parti di e prestigioso partido MEP.
Prome Minister a expresa cu awor ta toca turno na su persona y na tur e representantenan actual riba lista di partido MEP pa sigui cu e lucha pa engrandece e partido y traha na bienestardi pais Aruba. Covid sigur a trece retonan grandi durante e gobernacion di Gabinete Wever-Croes, pero cu animo y perserverancia partido MEP lo logra construi pais Aruba bek.
Sr Nelson Oduber tabata sumamente agradeci di por ta e prome persona pa ricbi e pin aki y a elogia Prome Minister Evelyn Wever-Croes pa e trabou incansabel cu e ta bin ta eherciendo durante e ultimo añanan.
Danki na e liderazgo di Prome Minister Evelyn Wever-Croesy na tur e representantenan di partido, Movimento Electoral di Pueblo lo sigui engrandece su mes”, Sr Nelson Oduber a expresa.


text:
ORANJESTAD, Aruba –8 augustus 2020
Debi na e brote di Covid-19 na Aruba, Departamento di Salud Publico ta haci un yamada na tur cuidadano cu den e dianan cu a pasa a test positivo pa Covid-19 y tambe na esnan cu den e proximo dianan cu ta bin por test positivo ainda.
E yamada ta pa mantene bo mes na tur instruccion di isolacion. Esaki nifica primordialmente keda cas y limita tur contacto cu otro persona lo maximo posibel. Unda no por evita e contacto, aplica tur medida di proteccion nesesario.
Tambe ta importante pa bo alimenta bo mes bon, bebe hopi awa, maneha bo sintomanan y si tin cualkier pregunta of bo sintu cu bo salud ta empeora consulta cu bo dokter di cas.*
Esnan cu tawata tin contacto cu un persona positivo of tin duda, ta wordo conseha pa tuma tur medida di higiena y proteccion nesesario y na prome indicacion di sintoma, tuma contacto cu bo dokter di cas.
Medidanan di higiena ta;
• Laba man frecuentemente cu awa y habon of uza handsanitizer
• Evita mishi cu bo wowo, nanishi y boca
• Evita aglomeracion di hende
• Mantene distancia di 1.5 meter di otro persona
• Bisti mondmasker unda no por garantisa 1.5 meter di distancia
Ta rekeri compromiso y diciplina di nos tur pa stop e virus di sigui plama.


text:
Ku un kambio temporal den maneho en konekshon ku reglanan tokante Tax Holiday, Minister di Finansa, señor mr. drs. Javier Silvania, lo stimulá invershonistanan lokal pa invertí sumanan mionario na Kòrsou den 2021.
Na e momento aki ta práktika ku Servisio di Impuesto ta duna Tax Holiday (grond ontwikkeling) solamente na momento ku 80% di e proyekto lo keda poné na disposishon di personanan ekstranhero sea pa medio di benta òf pa medio di hür. Pa motibu di Covid-19 no tin hopi stranhero riba Kòrsou na e momento aki, konsekuentemente ta difisil pa invershonistanan kumplí ku e kondishon di 80%.
Pa medio di un kambio temporal den maneho di Servisio di Impuesto, minister di finansa lo aprobá ku por duna Tax Holiday for di momento ku 20% of mas di kumpradónan di kas i òf apartemènt ta ekstranhero.
Ku e kambio aki por konta ku un invershon di aproksimádamente 180 mion florin den 2021. Spesífikamente lo hasi uso di e Tax Holiday pa proyektonan manera One Mambo pa un suma di 25 mion florin, Blue Ocean pa un suma di 7.5 mion florin, Bay Side pa un suma di 35 mion florin, Vredenberg pa un suma di 13 mion florin, Zeebries pa un suma di 65 mion florin, Sint Marie pa un suma di 18 mion florin, Alablanca pa un suma di 10 mion florin, Blue Bay pa un suma di 6 mion florin, The Jazmyn i The Ridge huntu pa un suma total di 70 mion florin. Sumando un gran total di 250 mion florin.
Riba pòrtrèt: Minister di Finansa señor mr. drs. Javier Silvania den kombersashon ku invershonistanan tokante su maneho di Tax Holiday.